15 апрель тонгги хабарлари (фото+видео) / Ўзбекистон янгиликлари, энг сўнгги хабарлар\nЖАМИЯТ 0 Шархлар 2851 кўрилди\nҚозоғистон президенти Қасим-Жомарт Тоқаев Тошкентга келди\nБир оз аввал Шавкат Мирзиёевнинг таклифига биноан Қозоғистон Президенти Қасим-Жомарт Тоқаев 14 апрель куни давлат ташрифи билан мамлакатимизга келиши ҳақида хабар берган эдик. Айни дамда Қозоғистон Президенти Тошкентда.\nПрезидентлар Ўзбекистонда Қозоғистон йилининг расмий очилиш маросимида ҳам иштирок этади. Давлат ташрифининг асосий тадбирлари бугун, 15 апрель куни Кўксаройда ўтказилади.\nФарғонада АҚШ долларини қалбакилаштирган шахслар ушланди\nДепартаментнинг Фарғона вилояти бошқармаси ва ИИБ ходимлари билан ҳамкорликда банк томонидан берилган хабарга асосан терговга қадар текширув ўтказилган.\nТекширув натижасида акциядорлик тижорат банки “Агробанк” Олмалиқ филиали валюта айирбошлаш шаҳобчасига фуқаро томонидан айирбошлаш учун тақдим этилган 200 АҚШ долларининг қалбаки эканлиги аниқланган.\nЭкспертиза хулосасига кўра ушбу қалбаки АҚШ доллари компьютер воситасида, рангли принтер ёрдамида тайёрланганлиги маълум бўлган.\n16 апрель куни Ўзбекистон – Британия музокараларини ўтказиш учун Буюк Британия ва Шимолий Ирландия Бирлашган Қироллиги Ташқи ишлар вазири ўринбосари Алан Дункан Тошкент шаҳрига ташриф билан келади.\nТадбиркорларни ҳомийликка мажбурлаганлар жиноий жавобгарликка тортилади\nАввал бу бўйича маъмурий жазо қўлланилганлигига қарамай, давлат органлари ёки давлат ташкилотларининг мансабдор шахси ва хизматчиси тадбиркорларни пул ёки бошқа моддий қимматликларни ажратиш билан боғлиқ ҳомийликка, шунингдек бошқа тадбирларга мажбурий жалб этиши қуйидаги жиноий жазоларга тортилишига сабаб бўлади:\nэнг кам ойлик иш ҳақининг икки юз бараваридан (40 млн 546 минг сўмдан) тўрт юз бараваригача (81 млн 92 минг сўмгача) миқдорда жарима;\nуч йилгача муайян ҳуқуқдан маҳрум қилиш;\nуч юз олтмиш соатдан тўрт юз саксон соатгача мажбурий жамоат ишлари;\nуч йилдан беш йилгача озодликни чеклаш;\nуч йилдан беш йилгача озодликдан маҳрум қилиш.\n“Пахтакор” Сурхон майдонида бўлди. Аммо ҳисоб очилмади\nУзоқ йиллик танаффусдан сўнг футбол бўйича Ўзбекистон Суперлигасининг 4-тур доирасида “Сурхон” майдони “Пахтакор” клубини қабул қилган.\nЎзбекистон МОҚ президенти, УФА биринчи вице-президенти Умид Аҳмаджонов Сурхондарё вилояти ҳокими вазифасини вақтинча бажарувчи Тўра Боболов, ЎФА ва Сурхондарё вилояти футбол ассоциацияси мутасаддилари ўйинни стадиондан томоша қилишган.\nКескин ва муросасиз курашга бой бўлган учрашувда ҳисоб очилмаган ва жамоалар 1 очкодан бўлишиб олишган.\nБред Питт ва Анджелина Джоли расман ажрашди\nАмерикалик актёр Бред Питт ва Анжелина Жоли расман ажрашди. Қайд этилишича, бир оз аввал собиқ эр-хотинлар ажрашиш ҳақида ариза билан мурожаат қилишиб, уларнинг даъвоси суд томонидан қаноатлантирилган.\nЭнди эр-хотинлар суд томонидан чиқарилган ажрим тўғрисидаги қоғозни имзолашлари ва мол-мулкнинг бўлиниши билан боғлиқ масалаларни ҳал этишлари керак.\nХабиб Нурмагомедов Дастин Пуарега қарши жанг қилади\nУФC раҳбари Дэйн Уайтнинг таъкидлашича, россиялик боксчи Хабиб Нурмагомедов ва америкалик жангчи Дастин Пуаре ўртасида жанговор баҳс бўлиб ўтади.\n“Ҳа, шундай, Пуарье сентябрь ойида Хабиб билан курашади” , дея таъкидлаган Уайт матбуот анжуманида.\nЖанг саккизинчи сентябрда бўлиб ўтади. Бир оз аввал беш раунддан иборат бўлган енгил вазн тоифасидаги жангда америкалик Дастин Пуаре Макс Холлоуэйни мағлуб этган.\nХитойда 3 ёшли модел қизалоқни суратга тушишни истамагани учун онаси тепди (Видео)\nХитойда уч ёшли модел қизалоқ Ниу Ниуни суратга тушишни истамаганлиги учун онаси тепган видео ижтимоий тармоқларда турли муҳокамаларга сабаб бўлган. Қайд этилишича, қизалоқ ўша куни қайсидир реклама фотосессиясида суратга тушаётиб, жуда чарчаган ва бошқа суратга тушишни истамаган. Онаси эса уни тепган.\nАйни дамда қизчанинг онасига вояга етмаган болага нисбатан зўравонлик ўтказилганлиги бўйича жиноий иш қўзғатилган.\nУшбу воқеадан сўнг Ниу реклама қилган баъзи бир брендлар ўз сайтларидан унинг барча суратларини олиб ташлаган.\nМаълумотларга кўра, 6 ойлигидан моделликни бошлаган қизалоқ болалар кийимларини реклама қилиб келган. Ниу Ниу ҳар бир реклама қилган кийим учун 80-150 юан олади.


Сиёсий сатира: Нофизийдан нома(78) | TURONZAMIN-Jahongir Muhammadning nashri\nСиёсий сатира: Нофизийдан нома(78)\nPosted on 05/16/2012 by TURONZAMIN\nБутун дунёда эски араваларни музейга қуйишган бир пайтда бизда шалақ арава ҳали шақиллаб у томонга, ҳали бу томонга ўтгани ўтган. Билсангиз керак, “Шаллақи” деган сўзнинг бобокалони “шал”дир.\nҚўл-оёғи ишламай қоладиган шал бор-у, ҳалиги бечора касални айтаётганим йўқ, тўрт мучали соғ бўган, касал бўлмай тирик ўлган “шал” бўлади-ку, қўлидан иш келмайдиган, оғзи билан револусия қиб юборадиган политтрупни айтвомман.\nБу сўзни “шол” билан алмаштириб юрманг. “Шол” бўйинга осиб юриладиган, ўртаси тешик кулчадай ўпирилган жазо тахтасидир. Локин эшак билан молнинг боғлиқ жойи бўлгандек, “шал” билан “шол”нинг ҳам яқинлиги бор. “Шал” ишга яроқсиз, ҳеч қаерда ишламай хотин-мотинини ишлатиб қўйиб, “нафақа”ни нафақат қилиб ётадиган шал-лаққидир. Унинг тили ишлайди фақат-лақ-лақ..\nТешик тахтача унинг бўйнига кийгизилган жазо – тавқи лаънат. Э, сиз ҳам мени кимнидир обрўсизлантиришга уринмоқда деб ўйламанг. Қандай қилиб обрўсизни обрўзсизлантириш мумкин?\nФақат шал-лаққи деганини тошканча қиб чунтириб қўймоқчиман, братан. Орада ёки ўрада бошқа гап йўқ.\nМана ўйлаб кўринг, битта эшак ва битта арава бор. Бу ҳароми эшак аравани йигирма йил қуруқ олиб қочаверса, қоча берса, ҳали тош йўлда, ҳали ош йўлда, ҳали кўпроқ, ҳали тупроқ кўчада, нима бўлади, естественно шалақ бўлади-да. Ҳар қанча мойламанг, ҳар қанча пойламанг йигирма йилда у барибир шалақ бўлади. Эшак чарчаса ҳалак бўлади, арава бузилса шалақ деганлари ана шундан.\nБеномусга кунда тўй дегандек, бузуқ арава “тақ-тақ” қилиб у ёққа ўтса, “шақ-шақ” қилиб бу ёққа ўтса, нима бўлади, шалақ-шалақ ширрақи, тарақ-тарақ тиррақи бўлади.\nУзоқдан товушини эшитишингиз билан шал-лаққи кевотти деб қулоғингизни бекитиб оласиз. Аммо қулоқни ҳам қулатиб кетади. Қулоғини қоптирганлар унинг орқасидан тап-тап югурадилар, худди жодугарнинг илми-силмига тушгандек.\nЙигирма йилда юк кўтармаган арава минг йилда ҳам кўтаролмайди. Бу гарантия. Чунки уже бузилган бўлади.\nЛекин ғанимат ғарники, бу дунё карники. Шунинг учун ҳали ундай қилвораман, ҳали бунда қилвораман дейдиган лаққи, шал-лаққига гап кор қилмайди, ундайлар ор нелигин билмайди.\nСовременний халқим-ҳалқум мақолларида шалақ арава минг чопса ҳам мошин бўлмас, кесакдан ҳеч кошин бўлмас деганларидек, бу гапларимиз эшакнинг қулоғига танбура, э, извините, танбур чертиш дегани бўлади.\nБуни биламиз, ока, лекигин чертиб турмасангиз шақ-шақини ва ҳанграшини тўхтатмайди-де. Қулоғига чертмаганлар, орқасига тепмаганларга яна йигирма йил ҳолларига бегўш шўрва, молларига бўмбўш тўрва!\nАйтмоқчи, “шал” ёки “шол”дан “шалғом” ёки “шолғом” ҳам ясаш мумкин. Бу энди, кейинги грантнинг тўлови.\n« Олти йил олдинги гаплар РФ-УЗ »


«Фискал харажатларни тартибга солиш вақти келди» — Тимур Ишметов – Газета.uz\n20 август 2019, 15:21 Иқтисодиёт\nЎзбекистон молия вазирининг биринчи ўринбосари Тимур Ишметов сешанба куни бўлиб ўтган матбуот анжуманида миллий валюта курсининг кескин тебраниши олдини олиш учун қандай чоралар кўрилиши тўғрисида маълум қилди.\n«Иқтисодиётга киритилган қўшимча сармоялар, албатта, ўзининг ижобий самарасини кўрсатди. Иқтисодиётнинг ўсганини ҳеч ким инкор қила олмайди. Шунга қарамасдан, агарда ижобий ва салбий томонларга эътибор қилсак, ушбу салбий ҳолатлар барча ижобий ютуқларимизни ютиб юбормаслиги учун иқтисодий сиёсатни молиявий харажатларимизни янада тартибга солиш сари қайта йўналтириш вақти келди», — деди у.\nУнинг сўзларига кўра, Молия вазирлиги фискал — давлат бюджети, бюджет ташкилотларининг бюджетдан ташқари жамғармалари ҳамда Ўзбекистон Тикланиш ва тараққиёт жамғармаси харажатлари устидан «қаттиқ мониторинг» ўрнатади.\nУ валюта операциялари ёки импорт бўйича чеклаовлар жорий этилиши тўғрисидаги режалар ва муҳокамалар бўлмаганини ҳам маълум қилди. «Курс ўзгаришларига фақатгина ҳозирги талаб ва таклифга таъсир кўрсатаётган омиллар сабаб бўлмоқда», — деди Ишметов.\nСешанба куни Марказий банк тижорат банкларига 20 августдан айрибошлаш шохобчалари орқали нақд хорижий валюталарни сотишга рухсат берганини эълон қилди.


China Cup-2019. 25 март. соат 12:30\n12. Ян Жунлинг (Д)\n07. Шихао В.\n01.Женг Ченг (Д)\nЭлдор Шомуродов (34)\n01.Акбар Тўраев (Д)\n16.Жавоҳир Илёсов (Д)\n' Мусобақа ғолиблиги учун Уругвай ва Таиланд терма жамоалари майдонга чиқишади\n90+3' Ўйин якунланди. Ўзбекистон миллий терма жамоаси "China cup-2019" халқаро мусобақасида 3-ўринни қўлга киритди. Мезбон Хитой эса сўнгги - 4-поғонани банд этди\n89' ВУУУУУҲ! Қандай қилиб??? Зотеев чап қанотдан жарима майдончасига кирди ва рақиб даврзабон майдончасига узатма берди. Ҳамдамов эса 5 метрдан дарвозани ишғол эта олмади! Тўп олис устун ёнгинасидан ўтиб кетди!\n88' Эҳҳҳ Одил! Чап қанотдан етказилган узатмага Аҳмедов яқин масофадан боши билан зарба берди. Посбон тўпни эгаллаб олди\n84' Хитойда ўзгариш: Жанг ўрнига Ванг Ёнгпо туширилди\n83' Бурчак тўпи ўйинга киритилаётган пайтда Тўхтахўжаев дарвозабон билан тўқнашиб кетди. Унга тиббий ёрдам кўрсатилмоқда\n83' Ўзбекистонликлар бурчак тўпини ўйинга киритишди. Дарвозабон тўпни эгаллаб олди\n82' Шораҳмедов рақиб жарима майдончаси ичида Аҳмедовга тўпни жуда қулай тарзда етказиб берганди. Аммо Одил 11 метрлардан дарвоза томон аниқ зарба бера олмади. Аҳмедовга ҳеч ким халал бермаётганди!\n80' Қувватов ўз вақтида олдинга чиқди ва хавфни бартараф этди\n79' Хитой бурчак тўпини ўйинга киритди. Футболчиларимиз хавфни бартараф этишди\n77' Вууҳ! Терма жамоамиз яхши ҳужум ташкил қилишди. Шораҳмедовнинг узатмасидан кейин Одил Аҳмедов рақиб жарима майдончаси ичида тўпни қабул қилди ва зарба берди. Зарба йўлига ҳимоячилар ғов бўлишди\n76' Темурхўжа бурчак тўпи ишлади ва уни Ҳамдамов ўйинга киритди. Хавфли вазият юзага келмади\n73' Ҳамдамов бурчакка яқин жойда қоида бузгани учун Хитой жарима тўпини ўйинга киритди. Ҳимоячиларимиз қайтарган тўпга мезбон футболчиси 20 метрлардан зарба берди. Анзур тўпни жарима майдончамиздан узоқлаштирди\n72' Ўзбекистонда ўзгариш: Шомуродов ўрнига Темурхўжа Абдухолиқов майдонга туширилди\n70' Ҳамдамов ўйинга фаол қўшилди. У ҳозир жамоамизнинг 2та ҳужумиди иштирок этди. Аммо иш зарбагача етиб бормади\n69' Ўзбекистонда ўзгариш: Жавоҳир Сиддиқов ўрнига Достон Ҳамдамов туширилди\n69' Аҳмедов тўпни юмшоқ тарзда рақиб дарвозаси яқинига узатиб берди. Жунлинг тўпни эгаллаб олди\n68' Хитойда ўзгариш: Ву Си ўрнига Пенг Синли майдонга тушди\n67' Вуҳ! Шораҳмедов-Сиддиқов-Шомуродов комбинациясидан кейин Элдор жарима майдончасига кирди ва зарба берди. Ноаниқ\n65' Зотеев! Чап қанотдан Хитой жарима майдончасига кирди ва ўткир бурчак остида зарба берди. Тўп дарвоза устуни ва тўсини кесишган жой яқинидан ўтиб кетди\n64' Вууууҳ! Ажойиб ҳужум натижасида Сиддиқов жарима майдончасига кирди ва деярли бирга-бир вазиятда зарба берди. Дарвозабон оёғи билан зарбани қайтариб қолди\n63' Одил Аҳмедов олис масофадан ноаниқ зарба йўллади\n62' Терма жамоамиз чап қанотдан яхши ҳужум ташкил қилди. Зотеевнинг узатмасидан кейин тўп 11 метрли нуқта устида турган Сиддиқовга етиб келишига ҳимоячилар халал бериб қолишди\n60' Хитой чап қанотдан ҳужум ташкил қилди. Юқоридан етказилган узатмани вакилларимиз эгаллаб олишди\n59' Терма жамоамиздан тезкор ҳужум. Машарипов чап қанотдан жарима майдончасига ёриб кирганди, сўнгги паллада ҳимоячи тўпни майдон ташқарисига чиқариб юборди\n58' Хитойда ўзгариш: Гао Жунйи ўрнига Ванг Панг, Хе Чао ўрнига Хао Жинмин майдонга туширилди\n57' Футболчиларимиз рақибдан тўпни олиб, тезкор ҳужум ташкил қилишаётган эди. Аммо Сиддиқов офсайдда қолди\n56' Алибоев рақиб ҳимоячисига нисбатан фол ишлатди\n53' Одилдан пас қабул қилган Жавоҳир бир ҳимоячини алдаб ўтиб, 20 метрлардан зарба берди. Ноаниқ\n50' Машарипов-Зотеев комбинациясидан кейин Олег чап қанотдан рақиб жарима майдончасига кириб келди ва Аҳмедов тоомн узатма берди. Аммо тўпни мезбонрлар эгаллаб олишди\n49' Иккинчи бўлим аввалида тўп назорати бўйича кичик устунлик ўзбекистонликлар томонида\n49' Иккинчи бўлим бошида Хитойда ўзгариш бўлди: Фу Хуан ўрнига Сие Пенгфей майдонга туширилди\n45+1' Биринчи бўлим якунланди. Ҳозирча ҳисоб 1:0 бизнинг фойдамизга. Биздан узоқлашманг тез орада қайтамиз!\n45' Терма жамоамиз яна бир ҳужум ташкил қилди. Шомуродов рақиб жарима майдончаси ичида тўпга етиб бориб, товони билан Жавоҳирга узатиб берганди. Аммо Жавоҳир тўпни майдонда сақлаб қололмади.\n41' Хитой терма жамоаси узоқ кутилган ҳужумни амалга оширди, якуний зарбага аниқлик етишмади\n40' Афсус! Отабек Шукуров ўйинни давом эттира олмайди. Унинг ўрнига Одил Аҳмедов майдонга туширилди\n37' Отабек Шукуров жароҳат олди. Отабекка тиббий ёрдам кўрсатилмоқда\n34' Элдор ўнг қанотдан ёриб кириб, дарвозага кучли зарба йўллади. Дарвозабон унинг зарбаси олдида ожиз қолди. 1:0! Ҳисобда олдинга чиқиб олдик\n34' ГООООООЛ! Элдор Шомуродооооооввв!\n30' Майдон марказида қоида бузилиш. Анзур Исмоилов рақиб футболчисига нисбатан фол ишлатди.\n28' Шомуродов навбатдаги ҳужумни уюштиришга ҳаракат қилиб кўрди, бироқ рақиб ҳимоячилари тўпни эгаллаб олди\n25' Хитойлик футболчи жароҳат олди. Анзур Исмоилов фейр-плейга амалга қилиб, тўпни майдон ташқарисига чиқариб юборди\n23' Зарбааааа! Тўп жонли деворга тегиб қайтди. Бугунги Ўйинда Жалолиддин анча фаол ҳаракат қилмоқда\n23' Жалолга нисбатан яна қоида бузилди. Бу сафар тўп олдида Алибоев\n22' Ўйин ҳамюртларимизнинг тўлиқ устунлигида ўтмоқда\n21' Тўп олдида Мшарипов!Жалолнинг жарима майдончаси ичига етказиб бергани тўпини хитойлик дарвозабон муштлари билан уриб қайтариб юборди\n20' Жалолиддин Машариповга нисбатан қоида бузилди\n18' Машариповнинг жарима майдони ичига узатган тўпига Элдор Шомуродов боши билан зарба берди. Афсус ноаниқ\n13' Тўп назорати Купер шогирдлари томонига ўтди. Ҳужумларимиз, жумладан, голга тортадиган ҳужумларимиз ҳам ошишиш керак\n12' Хитой қарши ҳужумга ўтиб кетаётганди, вакилларимиз майдон марказидаёқ тўпни рақибдан олиб қўйишди.\n10' Ўзбекистон навбатдаги ҳужумни ўнг қанотдан ташкил қилди. Девор услубида яхши ҳужум уюштирилдию, аммо футболчимиз тўпни майдонда сақлаб қола олмади\n8' Машарипов рақибдан тўпни олиб қўйиб, Жавоҳирни олдинга бошлаган эди. Аммо Сидиқовнинг кейинги узатмаси ноаниқ чиқди.\n6' Хитойнинг хавфли ҳужумини ҳимоячиларимиз бу сафар қийинчилик билан қайтаришди\n5' Хитой ўнг қанотдан ҳужм ташкил қилди. Аммо Анзур Исмоилов хотиржамлик билан ўйин қоидасини бузмасдан бу ҳужумни бартараф этди\n4' Ўзбекистон ижросида иккинчи ҳужум. Чап қанотдан юқорилатиб етказилган узатмани ҳимоячи қайтарди. Алибоев эса 18 метрлардан зарба беришга уриниб кўрди. Тўп юқоридан ўтиб кетди\n2' Ўзбекистон дастлабки ҳужумни ўнг қанотдан ташкил қилди. Шомуродовнинг узатмасидан кейин тўп рақиб дарвозаси тўрига ён томондан келиб тегди\n1' Хитой дастлабки ҳужумни амалга оширди. Аммо ҳимоячиларимиз хавфни бартараф этишди\n1' Учрашув бошланди. Тўпни ўйинга хитойликлар киритиб беришди. Ўзбекистон оқ, Хитой қизил рангли формада ҳаракат қилмоқда\n' Бугун Анзур Исмоилов терма жамоа сардори сифатида жамоадошларини майдонга бошлаб тушмоқда. Хитойга қарши ўйин Анзур учун Ўзбекистон миллий терма жамоаси таркибидаги 100-учрашув бўлади. Шу муносабат билан унга миллий терма жамоа менежери Диёр Исаметдинов томонидан "100" рақами туширилган махсус футболка совға қилинди. Анзурни бугунги юбилей учрашуви билан табриклаймиз!\n' Диққат, жамоалар майдонга чиқиб келишди. Дастлаб Ўзбекистон, сўнгра Хитой давлати мадҳиялари янгради\n' Ассалому алайкум, қадрли футбол мухлислари! Хитой ва Ўзбекистон терма жамоалари ўртасидаги ўйиндан матнли онлайн трансляцияни бошлаймиз


Марказий Осиё увадаси чиққан кўрпадан воз кечиб, амалий ишга ўтиши керак – эксперт ҚодировHaqida.net\nHome Dunyo Марказий Осиё увадаси чиққан кўрпадан воз кечиб, амалий ишга ўтиши керак – эксперт Қодиров\nМарказий Осиё увадаси чиққан кўрпадан воз кечиб, амалий ишга ўтиши керак – эксперт Қодиров\nТОШКЕНТ, 13 ноя — Sputnik, Дилшода Раҳматова. Ўзбекистонлик сиёсатшунос Муҳаммаджон Қодиров 10-11 ноябр кунлари бўлиб ўтган Марказий Осиё минтақасига бағишланган халқаро тадбир бежизга Самарқанд шаҳрида ўтказилмаганини, қолаверса, анжуман номланишидаги «ягона тарих» ибораси ишлатилишида ҳам рамзий маъно борлигини қайд этди.\n«Бизда тарихан айирмачиликлар бўлмаган»\n«Уч минг йилдан буён Марказий Осиё ягона тарихга эга. Тили 2-3 хил бўлиши мумкин, аммо қадимий оромий ёзуви асосида туркий ёзувлар, эроний ёзувлар, форс тили, тожик тили пайдо бўлган. Тарихимиз, маданиятимиз, урф-одатларимиз ва динимиз ҳам ягона бўлган. Шу билан бирга — 1924 йилда Большевиклар шошма-шошарлик билан қилган чегара тақсимоти ниҳоятда катта камчиликларга эга бўлган.\nSputnik/Виктор Толочко Ўзбекистон, Қозоғистон ва Туркманистон ўртасида имзоланган ҳужжат бекор бўлиши мумкинми?Чунки муайян бир гуруҳ — ҳаттоки миллионга яқин бўлган одамлар бугун бир-бирининг ҳудудида яшайди. Мана масалан, Тожикистон территориясида миллиондан ошиқ ўзбеклар яшайди, Ўзбекистонда ҳам тожиклар кам эмас. Аммо биз айирмакашлик қилганимиз йўқ. Битта халқмиз, тилимиз бошқа бўлса ҳам. Одамлар ҳозиргача бир-бири билан қуда-анда бўлиб яшаб келишаяпти.\nСобиқ Иттифоқ парчаланиб кетгач, мустақилликдан кейин, 1995 йилнинг кузида Тошкентда «Туркистон умумий уйимиз» шиори остида катта анжуман бўлиб ўтган эди. Ўшанда энди бу 5та республика бирлашади, ягона давлат бўлади, деб ўйлагандим. «Нега энди умумий уйимиз бўларкан», деб бунга Тожикистон қарши тура бошлагач, бу шиор бир юмалаб, «Ўзбекистон умумий уйимиз»га айланди…\nЭксперт сифатида шуни айтишим мумкинки, «Туркистон умумий уйимиз» шиори тожикистонликларни хафа қилиш мақсадида айтилмаганди. Айирмачилик ишлари тарихан бизда бўлмаган. Марказий Осиёдаги 5та республиканинг туркий тилда гаплашадиган аҳолиси кўп эди. Шунинг учун ягона тарихга эга бўлган ўлка — Туркистон деб аталган.\nЎтган даврлар мобайнида, Москвани аралашуви натижасида бу 5та республика, иқтисодий, йўл ва коммуникация жиҳатдан бир-бири билан шунчалик киришиб кетган эдики, ягона давлат бўлмасдан ҳар биттаси алоҳида яшаб қолиши ёки тараққиётга эришиши мумкин эмасди.\nХуллас, айирмачилик ўртага тушиб, ҳамма кўрпасини ўзи томонига торта бошлади, лекин мана вақт кўрсатдики, мустақил бўлганимизга 26 йил бўлган бўлса-да, ҳамма ўзига тортаверган ҳалиги кўрпани увадаси чиқиб қолди…\nКўрпани ўзига тортиш — тараққиётга олиб келмади\nСиёсатшунос Қодировга кўра, Марказий Осиё мамлакатлари ўртасида алоқаларнинг узилиб қолганлиги минтақа тараққиётини анча ортда қолдирган. Эксперт Мустақиллик йилларида Марказий Осиё мамлакатлари ривожланиш даражаси ва улардаги камчиликлар хусусида ўз фикрларини билдириб ўтди.\nSputnik/ Алексей КуденкоЎзбекистон президенти нега Душанбе ва Бишкекка бормаяпти«Қозоғистонни олиб қарайдиган бўлсак, у ерда тараққиёт Ўзбекистонга нисбатан сал яхши, чунки ер ислоҳотлари амалга оширилган, мулкчилик кучли. Ўзбекистонда ҳам ҳозир аҳвол илгаригидан кўра яхшиланди. Тадбиркорликка ёрдам бериш бошланди, кичик объектлар пайдо бўлди, катта корхоналар бўлмаса ҳам, хусусий мулк секинлик билан бўлса-да кириб келяпти.\nТуркманистонда ҳам ривожланиш бор, лекин ресурсига нисбатан тараққиёти қониқарли эмас.\nТожикистон аҳолиси мана кутиб-кутиб, умумий уйимиз бўлмагани учун, «умумий уйимиз Россия экан», деб ҳаммаси Россияга жўнаб кетди.\nТўғри, Ўзбекистондан ҳам одамлар кетди, лекин Ўзбекистоннинг меҳнатга лаёқатли аҳолисининг 8-9% Россияга кетган бўлса, Тожикистонда ушбу кўрсатгич 25-30%ни ташкил қилмоқда…\nЧегаралар очиқ бўлиши керак\nЭксперт суҳбат давомида Марказий Осиё мамлакатлари ҳамкорликни йўлга қўйиб, саноатни юрғизишлари кераклигини таъкидлаб ўтди.\n«Бунинг учун аввало чегара очиқ бўлиши, ҳеч қанақа тўсиқ бўлмаслиги керак. Халқлар бир-бири билан муроса қилиб, озод юрса, ундан кейин коммуникация ва товарлардан фойдаланилади-да. Дейлик, товарлар Ўзбекистондан ўтиб келса-да, Қозоғистонда тўсиқлар бўлса, ёки тескариси, Тожикистондан чиқса-да, Ўзбекистон буни уч кун текширса — бунақада бўлмайди», — қўшимча қилди суҳбатдош.\n«Шу боис халқаро жамоатчиликнинг эътиборини жалб қилиш мақсадида президентимиз Шавкат Мирзиёев Бирлашган Миллатлар Ташкилоти Бош котиби Антониу Гутерриш билан келишиб, «Биз сизнинг қўллаб-қувватлашингиз остида, сизнинг шафелигингизда қадимги умумий пойтахтимиз бўлган Самарқанд шаҳрида конференция қилайлик, бу жуда долзарб, халқаро ташкилотларнинг ҳаммасини жалб қиламиз, шу бешта республика ўзаро алоқаларимиз кўнгилдагидекмас, биз нега бу аҳволдан чиқмасдан, депсиниб тураверарканмиз, ишни юрғизайлик», деган ташаббус билан чиқдилар.\nАнтониу Гутерришнинг ўзи нутқ ёзиб юборибди, қўйиб беришди, Европа Иттифоқидан Федерика Могерини келиб ўтирди, «Шундай ажойиб Самарқанд деган шаҳар бор экан, маданий марказ экан, мен биринчи бор келдим», деб ажойиб нутқ сўзлади. Могерини ЕИ вакили сифатида 28 та давлат номидан сўзлади.\nФото Рамиз БахтияровМарказий Осиё Ғарб ва Шарқ ўртасидаги чорраҳадан «марказ»га айланди – Рашид АлимовЕвропа Иттифоқи давлатларидан ташқари, Хитой ҳам бу алоқалар яхшиланишидан тўғридан-тўғри манфаатдор. Чунки ишлаб чиқариш бўйича дунёни 2-ўрнида турган товарларини Марказий Осиё орқали Европага ва бошқа мамлакатларга сотиши мумкин.\nЎзбекистон — ўртадаги мамлакат — бағрини очиб, алоқаларни, барқарор тараққиётни таъминлайлик, ҳамкорлик қилайлик деб турса, бошқалар бунга «тормоз» қилмаслиги керак, деб ўйлайман.\nҚолаверса, халқ бу ишни ниҳоятда кутяпти. Алоқалар яхшиланишини. Қачон алоқалар яхши бўларкин ва буни натижаларини биз ўзимизда, ўзимизни кундалик ҳаётимизда сезарканмиз, деб турибди.\nШахсан мен, эксперт сифатида, Марказий Осиё мамлакатлари аллақандай меморандумдан кўра, аниқ бир шартномаларга ўтишини кутяпман. Аниқ бир соҳа, дейлик қишлоқ хўжалиги соҳасида маълум бир лойиҳаларни амалга оширса.\nЯхши ният яхши, албатта, лекин шунча йил ўтди, расмий гаплардан амалий ишларга ўтиш вақти келди.\nСамарқанддаги конференция амалий ишларга чақирув эди.\nАмалий иш қилиш учун эса ҳукуматлар бир-бири билан шартномалар тузиши керак, биз мана шу қадамни кутиб яшаяпмиз», — деди суҳбат якунида эксперт.\nЭслатиб ўтамиз, 10-11 ноябр кунлари Самарқанд шаҳрида БМТ шафелигида ўтказилган «Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик» мавзусидаги халқаро конференция ўтган ҳафтанинг энг ёрқин тарихий воқеасига айланди.\nЎзбекистон президенти Шавкат Мирзиёев яна бир маротаба ўзининг фаол ташаббускор эканлигини намойиш қилди.\nSputnik / Рамиз БахтияровМирзиёев: Мақсадимиз – Марказий Осиёни гуллаб-яшнаётган минтақага айлантиришМирзиёев ташаббуси билан чақиртирилган анжуманда БМТ, ОБСЕ, Европа Иттифоқи, МДҲ, Марказий Осиё мамлакатлари Ташқи ишлар вазирлари ва бошқа кўплаб олий даражадаги иштирокчилар Самарқанд шаҳрида тўпландилар.\nПрезидент халқаро тадбирда жаҳон сиёсатчилари, экспертлар эътиборини Марказий Осиёдаги аҳволга қаратиб, уни барқарор ва иқтисодий ривожланган минтақага айлантириш, улкан ҳудудда тинчлик ва яхши қўшничилик муносабатларини мустаҳкамлаш бўйича ўта долзарб ташаббусларни илгари сурди.\nЭслатиб ўтамиз, Бирлашган Миллатлар Ташкилоти Бош Ассамблеясининг 72-сессиясида нутқ сўзлаган Мирзиёев Ўзбекистон бугунги кунда ўзининг ташқи сиёсатида Марказий Осиё минтақасига урғу бераётганини таъкидлаган эди.\n«Марказий Осиёнинг қоқ марказида жойлашган Ўзбекистон ушбу минтақа барқарорлик, изчил тараққиёт ва яхши қўшничилик ҳудудига айланишидан бевосита манфаатдордир. Тинч-осойишта, иқтисодий жиҳатдан тараққий этган Марказий Осиё — биз интиладиган энг муҳим мақсад ва асосий вазифадир. Ўзбекистон ўзаро мулоқот, амалий ҳамкорлик ва яхши қўшничиликни мустаҳкамлашнинг қатъий тарафдоридир. Биз Марказий Осиё мамлакатлари билан ҳеч истисносиз барча масалалар бўйича оқилона муроса асосида ҳамкорлик қилишга тайёрмиз», деган эди Ўзбекистон раҳбари.\nМарказий Осиё минтақасига бағишланган Самарқанддаги конференция шу борадаги долзарб масалаларни муҳокама қилиш, умумий ёндашувлар ишлаб чиқиш ва истиқболдаги вазифаларни белгилаб олишда муҳим аҳамият касб этди.\nФоторепортаж: Нурота манзаралари – KUN.UZ мурожаатлар асосида навбатдаги сафарга чиқди\nHamma Ko’rsin! Bu ma’lumot maxfiy hisoblangan… 3 289 views


ЎзА - Муқобил энергия – тежамкорлик манбаи\n29.10.2012 14:37 Чоп этиш версияси\nНаманган вилоятида қуёш батареялари ёрдамида хоналарни ёритиш ва иситиш, биогаз ишлаб чиқариш каби технологияларни жорий қилиш бўйича муайян натижаларга эришилмоқда.\nЎтган йили Уйчи туманининг Ёркатай қишлоғидаги 16-умумтаълим мактабига қуёш нуридан электр энергияси ҳосил қилувчи қуёш батареялари комплекси ўрнатилган эди. БМТ гранти асосида келтирилган мазкур қурилманинг зарур қувватни ҳосил қилиши учун қуёшли куннинг беш соати кифоя қилади. Бу мактабдаги 5 компьютерни ишлатиш, синф хоналарини ёритиш имкониятини яратмоқда. Тўрақўрғон туманидаги 48-махсус мактаб- интернатда эса қуёш қувватидан фойдаланувчи коллектор воситасида сувни иситиш йўлга қўйилди. Бу ерда ошхона, кир ювиш хонаси ва ҳаммом эҳтиёжлари учун бир кеча-кундузда мазкур усулда 600 литр сув иситилмоқда.\n– Тошкентдаги “Eko-energiya” илмий марказида ишлаб чиқарилаётган қуёш батареялари экологик жиҳатдан афзаллиги билан кўпчиликка маъқул тушмоқда, – дейди вилоят табиатни муҳофаза қилиш давлат қўмитаси атмосфера ҳавосини муҳофаза қилиш инспекцияси бошлиғи Собиржон Мамажонов. – Жумладан, кейинги пайтларда Учқўрғон туманининг Охунбобоев қишлоқ врачлик пункти ва Наманган шаҳридаги 26-Меҳрибонлик уйига ана шундай қурилмалар ўрнатилди.\nҚайта тикланадиган қувватнинг ушбу турини амалда жорий этиш ва уни такомиллаштириш масалаларига вилоятдаги илмий доиралар ҳам манфаатдорлик билан ёндашаётганликларини алоҳида таъкидлаш лозим. Чунончи, Наманган давлат университети физика-техника факультетининг физика кафедрасида бу борадаги изланишлар кенг йўлга қўйилган. Кафедра жамоаси пойтахтдаги “Физика-қуёш” илмий-ишлаб чиқариш бирлашмаси билан ушбу йўналишдаги мутахассисларни тайёрлаш ва малакасини ошириш бўйича ҳамкорлик ўрнатгани ўз самарасини бераётир.\n– Илм даргоҳимизда қайта тикланадиган қувватларнинг яна бир тури – биомасса ва биогаз технологияларидан фойдаланиш бўйича ҳам изчил изланишлар давом этмоқда, – дейди ўз шогирдлари билан ушбу йўналишда илмий тадқиқот олиб бораётган доцент Анваржон Пўлатов. – Бу борадаги хулосаларимиз Фанлар академиясининг тегишли институтларига тақдим этилган.\nШунингдек, вилоят табиатни муҳофаза қилиш давлат қўмитаси томонидан ҳам атроф-муҳитни муҳофаза қилишга қаратилган инновацион лойиҳалар, илмий тадқиқотларни амалиётга татбиқ этишни қўллаб-қувватлаш борасида муайян ишлар амалга оширилмоқда. Чортоқ туманидаги “Чортоқ ипаги” фермер хўжалигида иситишда муқобил энергия манбаи – биогаз ишлаб чиқариш технологиясининг жорий қилиниши бу борадаги амалий ишлардан биридир. Органик чиқиндилардан анаэроб, яъни ҳавосиз муҳитда ачитиш усули билан газ ёнилғиси ҳосил қиладиган қурилма ишга туширилиб, унинг ёрдамида фермернинг бир гектарга яқин иссиқхонасида ноз-неъматлар етиштирилмоқда. Биогаз қурилмаси кунига 150 кубометр табиий газ ҳосил қилиш қувватига эга. Ёнувчан газ таркибининг 70 фоизи метандан иборат бўлиб, унинг ёрдамида иссиқхонада экинлар парвариши учун талаб этиладиган мўътадил ҳароратни сақлаб туриш мумкин. Фермер муқобил энергия манбаи имкониятларидан оқилона фойдаланиб, эл дастурхонига бодринг ва помидор етказиб бермоқда.\nБиогаз қурилмаси атмосферага аммиак ва метан гази чиқишини камайтириб, экологияни яхшилашга хизмат қилади. Бундан ташқари, биогаз ишлаб чиқаришдан ҳосил бўлган органик чиқиндилар қолдиғи ер унумдорлигини оширадиган органик ўғит сифатида ҳам катта аҳамиятга эга.\nДарҳақиқат, чорвачилик ва паррандачилик чиқиндиларини анаэробик муҳитда чиритиш йўли билан ёнувчан газ ҳамда экологик тоза биоорганик ўғит олишда қўлланиладиган бундай қурилмалар муқобил энергия манбалари тизимида ўз ўрнини топмоқда. Деҳқон ва фермер хўжаликлари иссиқхоналар ишини йўлга қўйишда уни энг ишончли иситиш воситаси деб билмоқдалар.\nМуқобил энергия манбаларидан кенг фойдаланиш узоқ муддатли истиқболда катта иқтисодий фойда келтириш билан бирга, буғхона эффекти натижасида газ чиқаришни камайтириб, атроф-муҳит софлигини сақлаш орқали экологик барқарорликни таъминлашга катта ҳисса қўшади.\nЎзА, Акрамжон Сатторов


Бекхэмнинг жамоаси "Зенит"нинг 2 нафар футболчисига қизиқиб қолди\n6 ноябрь, 2019, 20:32 565\nТеглар:Дэвид Бекхэм | Зенит\nУлар фаолиятини океан ортида давом эттиришлари мумкин.\nЯнги мавсумдан эътиборан МЛСда иштирок этадиган ва англиялик машҳур футбол юлдузи Дэвид Бекхэмга тегишлилиги айтиладиган "Интер Майами" клуби Европа клубларидан футболчилар кўзламоқда.\nХабарларга қараганда АҚШликларнинг бу борадаги эътибори Санкт-Петербургнинг "Зенит" клуби ярим ҳимоячиси Матиас Краневиттер ва ҳужумчиси Себастьян Дриуссиларга тушган. Улар ушбу икки футболчи учун рус клубига жами 30 млн доллар таклиф қилишга тайёр. Таъкидлаш керакки, “Интер Майами” ушбу футболчилар борасида расмий таклиф билан чиққан ва бу қишки трансферлар даврида ижобий якун топиши мумкин.\nМаълумот учун, 23 ёшли Дриуси жорий мавсум “Зенит” сафида 17 та ўйинда майдонга тушди ва 1 та гол ҳамда 1 та голли узатмага муаллифлик қилди. 26 ёшли Краневиттер эса бор йўғи 3 та ўйинда иштирок этди холос.


2020 йилда Россиянинг қайси соҳаларида муҳожирлар меҳнати чекланади? - zarnews.uz\nРоссия ҳукумати 2020 йилда қайси соҳаларда меҳнат муҳожирларининг фаолияти чекланганлигига аниқлик киритди.\n“Тартиблар белгиланишида меҳнат бозорининг минтақавий хусусиятлари, шунингдек, россияликларни иш билан таъминлаш устуворлиги ҳисобга олинди”, дейилади Россия Давлат думаси расмий сайтида эълон қилинган қарорда.\nКўплаб соҳаларда хорижий ишчиларнинг рухсат этилган улуши 2019 йилдаги каби ўзгартиришларсиз қолдирилди. Мисол учун, йўловчи транспорти ва юк ташиш транспорти соҳаларига умумий ишчилар сонининг 26 фоизига хорижий ишчиларни жалб этиш мумкин. Спорт соҳасига – 25 %. Ходимларнинг умумий сони ичида чет элликларнинг энг катта улуши қурилиш соҳасида кўрсатилди - 80 %. Бироқ мазкур тартиб Москва, Доғистон, Бурятия ва Амурский вилоятига жорий этилмади.\nШуни таъкидлаш жоизки, 2020 йилдан бошлаб меҳнат муҳожирлари ностационар савдо объектлари, жумладан, дорихоналарда, бозорларда, шунингдек, турли савдо чодирларида чакана савдо билан шуғуллана олишмайди. Ушбу соҳадаги хорижий ишчиларнинг улуши 0 фоизга тенг.


“Энг илғор мутахассис” танловида кучлилар ғалаба қозонади\n23 Янв 2020 1728\n«Фориш» дала ўқув майдонида Мудофаа вазирлиги аралаш таркибдаги ҳарбий қисмларнинг муддатли ҳарбий хизматчилари ўртасида “Энг илғор мутахассис” танловининг навбатдаги босқичи иштирокчилари ғолибликни қўлга киритиш учун бор имкониятларини ишга солиб, ўзаро беллашмоқда, дея хабар беради Мудофаа вазирлиги Ахборот ва оммавий коммуникациялар департаменти.\nТанловда ҳарбий хизматчилар бир нечта йўналиш бўйича ўтган вақт давомида тўплаган билим ва кўникмаларини амалда синовдан ўтказмоқда. Дастлаб, юрт ўғлонлари 3 минг метр ҳамда 100 мертга югуриш, турникда тортиниш бўйича меъёрларни топширдилар.\nКейинги босқичда ҳарбий хизматчиларга ўта масъулиятли ҳамда мураккаб топшириқ юклатилди. Мусобоқа иштирокчилари 400 метр масофадан иборат турли тўсиқлардан ўтиш ва хавфсиз йўлак очиш бўйича билимларини синовдан ўтказди. Мусобақа 24 январга қадар давом этади.


ОРЗУ ВА АРМОННИНГ САРҲАДЛАРИДА: АБДУРАУФ ФИТРАТ – Дарё уз Янгиликлар\nГлавная / Маданият / ОРЗУ ВА АРМОННИНГ САРҲАДЛАРИДА: АБДУРАУФ ФИТРАТ\nAkbar 27.02.2019\tМаданият Comments Off on ОРЗУ ВА АРМОННИНГ САРҲАДЛАРИДА: АБДУРАУФ ФИТРАТ 44 Показы\nXX аср узбек миллий тафаккури тараққиётида алоҳида мавқега эга бўлган олим ва адиб Абдурауф Абдураҳим ўғли Фитрат 1886 йилда Бухоро шаҳрида туғилди. Отаси Абдураҳимбой ўз даврининг зиёли ва давлатманд кишиларидан бўлиб, онаси Мустафбиби бадиий завқи баланд, зукко, ўқимишли аёл эди. Оилада унинг Абдураҳмон исмли укаси, Маҳбуба исмли синглиси бор эди. Кейинчалик улар ҳам зиёли кишилар бўлиб етишдилар.\nзиёратига борди, қарийб бир йилга яқин давом этган бу зиёрат сафарида Эрон, Туркия, Ҳиндистон, Сурия ва Саудияда бўлиб, мазкур Абдурауф илк таҳсилни Бухоро мактабларида олгандан сўнг, Мирараб мадрасасида ўқиди. Талабалик йилларида, тахминан 18-19 ёшларида отаси билан ҳаж мамлакатлар халқларининг турмуш шароити билан танишди.\nМадрасани муваффақиятли хатм қилган Фитрат 1910 йилда “Тарбияти атфол“ (“Болалар тарбияси”) хайрия жамияти орқали Туркияга жўнатилган дастлабки беш истеъдодли ёшларнинг бири сифатида Истанбулда таҳсил олди.\nТуркиядалик даврида Фитрат фаол ижодий иш билан ҳам машғул бўлди, форс тилидаги шеърларини жамлаб „Сайҳа“ (,,Наъра“) номида тўплам эълон қилди. „Мунозара“, „Ҳинд сайёҳи баёноти“ каби асарлар ёзди.\n1914 йилда Истанбулдан Бухорога қайтиб келган Фитрат жадид мактаблари очиш ва болаларни янгича тартибда ўқитиш ишлари билан астойдил шуғулланди. У кишиларнинг онгини ўзгартирмай туриб, мамлакатни ўзгартириш, уни тараққий эттириш мумкин эмас, деган фикрда эди. Бунинг учун миллатнинг катта қисмини маърифатли, дунёвий илмдан, замонавий техникадан хабардор қилишдан бошқа йўл йўқ эди. Жадид мактабларида замонавий фан-техникани эгаллашга хизмат қиладиган сабоқлар берилишига эришиш жадидлар олдидаги энг муҳим вазифалардан ҳисобланарди.\nСовет даврида Абдурауф Фитрат Самарқандда, Тошкентда, Бухорода турли лавозимларда хизмат қилди. Жамоат ва давлат ишларини бажариш билан бирга бадиий ижод билан мунтазам шуғулланди. “Миррих юлдузига”.\n“Ўгит”, “Гўзалим, бевафо гулситоним”, “Яна ёндим” каби шеърлар, “Чин севиш”, “Ҳинд ихтилолчилари”, “Абулфайзхон” каби драмалар, “Шайтоннинг тангрига исёни” драматик достони, “Қиёмат”, “Заҳронинг имони” каби ҳикоялар ижод этди.\nАбдурауф Фитратниннг бадиий ижоди билан танишар эканмиз, унинг барча жанрдаги асарларида мустақиллик, эрк, озодлик, адолат орзулари, зулм ва зўравонликка қарши чексиз нафрат ғоялари ички дард билан гўзал бадиий ифода этилганининг гувоҳи бўламиз. У ҳақиқий миллатпарвар адиб эди.\n1937 йилда бошланган қатағон XX аср ўзбек адабиётининг улуғ намояндаларини ҳам ўз домига тортди. 1937 йил 24 апрелнинг қоқ тунида қамоққа олинган Фитрат 1938 йилнинг 4 октябрида отиб ташланди. Суднинг ҳукми эса 5 октябрда, яъни ҳукм ижро этилганидан бир кун кейин чиқарилди.\nФитрат серқирра истеъдод эгаси эди.У адиб сифатида ажойиб ҳикоялар, драмалар, оташин публицистик мақолалар, адабиётшунослик ва тилшуносликка дойр теран хулосаларга бой илмий асарлар, дарсликлар яратган.\nФитрат жўшқин туйғулар эгаси бўлган шоир эди. Унинг шеърларига хос кўтаринкилик, юрт қайғуси билан ёнаётган қалб изтиробларининг самимий ифодаси, ошиқ юрак нидолари эскирмасдир.\nФитрат дунёқарашининг шаклланишида у туғилиб ўсган оиланинг таъсири қандай?\nФитратнинг жамоат ва сиёсат арбоби, маърифатчи адиб бўлиб шаклланишида унинг Туркияда яшаган йилларининг ўрни ҳақида ўйлаб кўринг.\nЖадидчилик ғоялари Фитрат ва унинг сафдошларига қай даражада таъсир кўрсатди ва улар бу йўлда нималарга интилдилар?\nФитратнинг адабий мероси ҳақида нималарни биласиз?\nФитрат ва у каби илғор зиёлилар нега қатағон қилинганлиги ҳақида фикр юритинг\nАдабиёт 8- синф\t2019-02-27\nTags Адабиёт 8- синф\nПред. ИШҚИЙ-ҚАҲРАМОНЛИК ДОСТОНЛАРИ\nСледующая Миррих юлдузига: Шеърлар


Эътибор берган бўлсангиз, дарвозабон тўпни эркин зарба билан ўйинга киритади. Тўп жарима майдончасини тарк этди, аммо кучли шамол туфайли тўп ортга қайтди. Дарвозабон эса тўпни ушлаб олди. Эркин зарба билан ўйинга киритилган тўп ҳали ҳеч кимга тегмани боис, дарвозабоннинг тўпга тегиниши қоидабузарлик ҳисобланади.\nБизнинг хулоса. Ушбу вазиятда ҳакам ўйинни тўхтатиб, дарвозабон тўпга тегинган жойдан рақиб жамоа фойдасига эркин зарба белгилаши лозим. Бунда интизомий қарор чиқариш учун асос йўқ. Шунинг учун дарвозабон огоҳлантирилмайди.


Афғонистон президенти Хомид Карзай бугун жаҳон ҳамжамиятига мурожаат қилиб, унинг мамлакатини ташлаб қўймасликка чақирди.\n07 март 2021, Тошкент вақти: 19:59\nКарзай халқаро ҳамжамият Афғонистонга яна кўп йиллар давомида ёрдам бериши керак, деб таъкидлади.\nАфғонистон президенти ҳозир Францияда. У Президент Жак Ширак, Франция Бош вазири ва Мудофаа вазирлари билан учрашди.\nАйни вақтда, НАТО Бош котиби Яп де Хооп Схеффер Кобулда туриб, НАТО иттифоқи яна 600 нафар махсус қўшинни Афғонистонга киритишни мўлжаллаётганини маълум қилди.\nБу қўшин киритиладиган бўлса, Афғонистондаги НАТО Иттифоқи тинчликпарвар кучлари сони 15 минг нафарга етиши мумкин.


ЎзА - Давлат хизматлари: тезкор ва қулай\n27.08.2018 18:49 Чоп этиш версияси\nДавлат хизматлари: тезкор ва қулай\nМамлакатимизнинг барча ҳудудларида фаолият юритаётган давлат хизматлари марказлари жисмоний ва юридик шахсларга намунали хизмат кўрсатмоқда.\nБуни Қашқадарё вилояти Яккабоғ тумани давлат хизматлари маркази фаолияти мисолида кўриш мумкин. Жорий йилнинг ўтган даврида марказда 1 минг 458 тадбиркорлик субъекти давлат рўйхатидан ўтказилган. Шундан 338 таси юридик, 1 минг 120 таси жисмоний шахслардир.\n– Марказ томонидан жорий йилнинг ўтган даврида 12 минг 900 га яқин давлат хизматлари кўрсатилди, – дейди марказ директори Бахтиёр Сатторов. – Кўрсатилаётган хизматлардан аҳоли мамнун. Боиси марказга қилинган мурожаатлар тез ва осон битади. Бундан ташқари, ҳафтанинг ҳар шанба ва якшанба кунлари сайёр тартибда давлат хизматлари кўрсатиш мақсадида тумандаги бозор, савдо мажмуалари ва бориш қийин бўлган аҳоли пунктларига юридик ва жисмоний шахсларга белгиланган тартибда давлат хизматлари кўрсатиб келинмоқда. Умумий ҳисобда ҳозирги кунда юридик ва жисмоний шахсларга 70 турдан зиёд давлат хизматлари кўрсатилмоқда.\nДарҳақиқат, давлат хизматлари фаолиятининг йўлга қўйилиши фуқароларнинг ҳам вақти, ҳам маблағини тежашга хизмат қилмоқда. Аҳоли томонидан қилинаётган ҳар бир мурожаат эътиборда.\n– Қишлоқ хўжалиги маҳсулотларини етиштириш мақсадида 30 сотих ер олган эдим, – дейди яккабоғлик Учқун Эшмўминов. – Шу жойни деҳқон хўжалигига айлантириш бўйича давлат хизматлари марказига мурожаат қилдим. Мурожаатим тезда кўриб чиқилиб, ижобий ҳал этилди. Ерни ҳужжатлаштириш ишлари ортиқча оворагарчиликсиз ҳал бўлди. Бундан жуда мамнун бўлдим. Боиси бу муаммога илгари ҳам дуч келганман. Бир маълумотнома олиш учун туман марказига уч кун қатнаган кунларимиз ҳам бўлган.


Тошкентда кўчмас мулк нархи ярим йил ичида икки ярим баробар ошди - Фарғона.Ру ахборот агентлиги\n05:15 msk, 14 Июль 2020\nТошкентда кўчмас мулк нархи ярим йил ичида икки ярим баробар ошди\n25.07.2006 15:48 msk\nДиаграммалар ва чизмалар SKS Consulting ширкати томонидан лутфан тақдим этилди\nОхирги ярим йил ичида Тошкентда кўчмас мулк нархларининг кескин ошиши кузатилади. Шаҳарнинг кўплаб мавзеларидаги уйлар ва офисларнинг нархи ўтган йилнинг декабрь ойига қиёслаганда икки ярим баробарга ошган. Экспертлар 2006 йилнинг охиригача улар яна икки баробар ошишини тахмин қилмоқдалар. «Фарғона.Ру» ахборот агентлиги мухбирлари уй-жой нархларининг бирданига ошиб кетиш сабаблари ва унинг истиқболини Ўзбекистондаги етакчи консультацион фирмаларидан бири SKS Consulting директори Мурод Абдуҳакимовдан изоҳлаб беришни сўраганлар.\nФарғона.Ру: - Тошкент шаҳридаги кўчмас мулк қачондан бошлаб ва нима учун қимматлай бошлади?\nМурод Абдуҳакимов. Фарғона.Ру АА фотоси\nМурод Абдуҳакимов: - Тошкентдаги кўчмас мулк нархлари 2004 йилдан бошлаб секин-аста кўтарила бошлаган, нархларнинг кескин ошиши фақат 2006 йилнинг бошидан бери кузатилаяпти. Баҳор пайтида SKS Consultingга Тошкентдаги кўчмас мулк бозоридаги вазият билан қизиқаётган ўз мижозлари ҳамда Россия Федерацияси ва Қозоғистондаги ҳамкорлари кўп маротаба мурожаат қилганлар. Уларнинг қизиқишлари 2005 йилнинг декабрида Ўзбекистон пойтахтидаги кўчмас мулк нархларининг ошиши ойига 10-15 фоизни ташкил қила бошлагани сабабли юзага келган. Шунинг учун ҳам биз ўз молиявий қарорларини миш-мишларга ва тахминлар асосига эмас, холис ахборот асосига қурувчи сармоядорларга мўлжалланган кўчмас мулк бозорини кўламли тадқиқ этишга (иловага қаранг) қарор қилдик.\nЭнг аввало, Тошкентдаги «FARIF», «DIYOR SERVISE», «STAFAR KONSALTING», «AVA REAL ESTATE», «HAYOT SERVICE», «NOKA REAL ESTATE» каби етакчи риелторлик компанияларидан интервью олинди. Улардан биз кўчмас мулк структураси ва ўсиш суръати ҳамда вазиятнинг ривожланиши юзасидан тахминлар ҳақида кўплаб фойдали маълумотлар олдик. Тошкент шаҳар Уй-жой маркази томонидан тақдим этилган маълумотлар сабабли уларни риелторлардан олинган таққослаш натижасида турар-жойга бўлган таклифлар «фотосурат»ини таҳлил этиш имкониятига эга бўлдик. Давлат мулки ва жамғарма бозоридаги савдо-сотиқларга дахлдор масалаларда бизга «Давинком» давлат компанияси ва «DALAL STANDARD» брокерлик уйи кўмак кўрсатдилар. Бундан ташқари, биз ҳорижлик сармоядорларнинг реал ташрифларида иштирок этдик ва чет эл сармоя компанияларидан кўплаб изоҳотлар олдик. Тадқиқотларни олиб боришда бизга Ўзбекистон савдо-саноат палатаси ҳам катта ёрдам берди.\nПировардида биз Тошкент кўчмас мулк бозорининг ададий тавсифини акс эттирувчи маълумотни олишга эришдик. Бундан ташқари, нархлар ошишини юзага келтирган асосий омилларни аниқлашга эришдик.\nБиз 2005-2006 йилларда Ўзбекистон пойтахтидан аҳолининг кўчиб кетиши тўхтаганлиги ҳамда вилоятлардаги аҳолининг доимий равишда кўчиб келиб турганлиги натижасида юзага келган Тошкент шаҳар уй-жой жамғармасининг кескин камайганини энг асосий омиллардан бири, деб ҳисоблаймиз.\nБугунги кунда Тошкентдаги бирламчи турар-жой бозори деярли соб бўлган, чунки турар-жой қуриш суръати охирги беш йилда ўта паст бўлган.\nТошкентдаги турар-жой биноларидан бири. Фарғона.Ру АА фотоси\nНархларга вақт ўтган сайин кучаяётган чайқовчиликдан пул ишлаб олиш умидлари кучли таъсир кўрсатмоқда. Нархларнинг ошиши маҳаллий сармоядорлар томонидан кўчмас мулкнинг сотиб олинишини жадаллаштирди ҳамда Россия ва Қозоғистон сармоядорлари эътибори ўзига жалб қилди. 2006 йилнинг баҳорида қозоғистонлик сармоядорлар томонидан квартираларни оммавий равишда – бирданига 30-50 тадан сотиб олиниши кузатилганди.\nКўчмас мулк бозори иштирокчилари ўртасида яқинда бозорга Россия, Қозоғистон ва ҳатто Австралиядан «йирик ўйинчилар» кириб келиши ҳақидла тахминлар кенг тарқалган. Бу хабарни миш-мишлар тоифасига қўшиб бўлмайди, чунки риелторларга мурожаат қилаётган норезидентларнинг (маҳаллий бўлмаган кишиларнинг) сони кундан-кунга ошиб бормоқда.\nФарғона.Ру: - Бугунги кунда Тошкентда кўчмас мулк қанча туради?\nМурод Абдуҳакимов: - Конкрет бир кўчмас мулк объектининг қиймати кўплаб омиллар билан белгиланади. Бозор шарҳида биз турли шаклларда – кўчмас мулк тури, унинг жойлашиш ўрни, фойдаланишга нақадар яроқлилиги ва ҳаказолардан келиб чиққан ҳолда нархлар ҳақида ахборот беришга ҳаракат қилдик. Агар ўртача кўрсаткичлар ҳақида гапириладиган бўлса, квартира бозори «фотография»си бўйича белгиланган нархлар даражасини келтириш мумкин. Тошкентда бир хонали квартира бугунги кунда ўртача $7 800, икки хоналиси $12 417, уч хоналиси - $18 137, тўрт хоналиси - $21 307 туради.\nАммо жиддийроқ сармоядор учун ўртача кўрсаткичларни билишнинг ўзи кифоя қилмайди. Эътиборлилик, бино қурилишидаги ўзига хосликлар, транспорт қатновининг қулайлиги ва бошқа инфратузилмаларнинг мавжудлиги каби омиллар бор. Масалан, Тошкентнинг Яккасарой, Ҳамза, Юнусобод туманларидаги уч хонали квартираларнинг нархи шаҳардаги тўрт хонали уйларнинг ўртача нархидан баланд. Ўртача нархларга Миробод туманидаги квартиралар баҳоси яқин. Уй-жой Собир Раҳимов тумани ва Чилонзорда арзонроқ. Уч хонали уйнинг баҳоси ўртача нархдан қарийб икки баробар паст бўлган ҳолат Сирғали мавзесида кузатилади.\nФарғона.Ру: - Нархлар яна ошишда давом этишига аниқ ишонса бўладими?\nМурод Абдуҳакимов: - Кўп омиллар Тошкентдаги кўчмас мулк нархининг кескин ошиши давом этишини кўрсатиб турибди. Риелторлар 2006 йилнинг охиригачаёқ нархлар икки баробар ошишини тахмин қилмоқдалар.\nБиз нархларнинг ошиш жараёнини фақат сармоя ресурсларнинг тугаши тўхтатиб қолиши мумкин, деб ҳисоблаймиз. Сўнгги пайтларгача Тошкентдаги кўчмас мулкнинг асосий харидорлари резидентлар, яъни Ўзбекистон фуқаролари эди. Бироқ, экспертларга кўра, ҳозирда кўчмас мулк бозори иштирокчилари таркибида ўзгариш кечаяпти. Резидентларнинг кўпчилигида молиявий ресурслар чекланган, бу бозорнинг арзонроқ сегментларига (масалан, Сирғалига) «кўчиш»га мажбур қилади, аммо бозорга чет эллик сармоядорларнинг актив кириб келиши кузатилаяпти.\nБизнинг фикримизча, ҳозирги пайтда шаҳар бозорида турар-жой мулкларига бўлган талаб ҳажми 200 миллион АҚШ долларидан ошмайди. Бундай вазиятда йирик чет эл сармоясининг оқиб келиши нархларнинг навбатдаги сакрашига олиб келиши мумкин.\nҚизиқ жойи шуки, норезидент харидорларнинг танловлари кўп жиҳатдан бу сармоядорларнинг қайси мамлакатлардан келишларига боғлиқ. Афтидан, сармоядорлар ўз мамлакатларида орттирган тажрибаларига таянган ҳолда қабул чиқарсалар керак. Хусусан, покистонлик сармоядорлар шаҳарнинг «эътиборли бўлмаган» жойларида кўп қулайликларга эга бўлмаган кўчмас мулкни, масалан, эски ётоқхоналарни катта ғайрат-шижоат билан сотиб олмоқдалар. Қозоғистонлик харидорлар асосан данғиллама иморатлар ва серҳашам квартиралар сотиб олишга мойиллар. Бу кўпроқ сармояларни тез қайтариб олиш нияти билан боғлиқ бўлса керак. Бироқ қозоғистонликларнинг кўпчилиги қурилишга сармоя ётқизишни ҳам истиқболли иш деб ҳисоблайдилар. Россиялик ва туркиялик сармоядорлар узоқ муддатли истиқболга эътибор қаратганлар ҳамда аксар ҳолларда саноат ва тижорат кўчмас мулки – омборхоналар, темирйўл шаҳобчалари ва ш. к. билан қизиқаётирлар.\nБизнинг фикримизча, бир йил аввал Тошкентда кўчмас мулк сотиб олган кишилар кўпроқ фойда топдилар.\nТошкент кўчмас мулк бозорининг жадваллар ва диаграммаларда акс этувчи 85 саҳифада тайёрланган кенг ва батафсил версияси билан танишиш учун тадқиқотнинг қоғозга туширилган ёки электрон шаклини SKS Consultingдан сотиб олиш мумкин:\nТел.:\t(+998 71) 133-5339/8218, 132-0712\nФакс:\t(+998 71) 133-93-34\nУяли тел.:\t(+998 97) 102-75-20, 119-1779\nSKS Consulting лойиҳаси мувофиқлаштирувчиси


O'zbek tilining Pol'shadagi yutug'i\nПольшалик шарқшунос олим ва таржимон Жануш Крзизовский билан Алишер Навоий ва халқаро адабий алоқалар хусусида суҳбат\nПольша пойтахти Варшавада яшаб ижод қилувчи Жануш Крзизовский билан виртуал танишувимиз ўтган йили юз берганди.\nУ камина ҳақида Алишер Навоий ва ўзбек адабиёти тарғиботига қаратилган www.navoigarden.com сайти ва Интернетдаги мақолалар ва таржималар орқали хабар топган, электрон почтамга хабар ёзиб, дўстона адабий ҳамкорликни йўлга қўйиш таклифи билан чиққанди.\nДаставвал, жаноб Жануш Крзизовский ҳақида қисқача сўз:\n1939 йили Польшанинг Лодз шаҳрида таваллуд топган Жануш Крзизовский Тиббиёт академияси ва Варшава университетида таҳсил олган. Ерни ўрганиш бўйича Польша илмий жамиятининг аъзоси. Шарқ халқлари тарихи ва маданиятига катта қизиқиш билан қарайди. Кўплаб шарқ мамлакатларига саёҳат қилган ва қатор китоблар ёзган.\nЖануш Крзизовский билан ҳамкорликда амалга оширган биринчи ишимиз унинг рус тилида нашр этилган Алишер Навоийнинг “Сокровищница мыслей” (“Хазойинул- маоний”) китобидан поляк тилига таржима қилган қатор ғазалларнинг ўзбекча муқобилини топиш ва уни лотин ёзувига ўгиришдан иборат бўлди. Кейинчалик, Жанушнинг айрим таржималари Тошкентда яқинда нашр этилган “Қуш тили” (The Language of the Birds) халқаро шеърий антологиясига киритилди. Биз у кишини шу йил сентябрь ойи охирларида Алишер Навоий таваллудига бағишлаб Тошкентда ўтказилган халқаро анжуманга таклиф қилиш ҳамда уни ўзбек ўқувчилари ва адабий доираларга таништиришни истаган, у билан юзма-юз кўришиб, суҳбатлашмоқни орзу қилган эдик, афсуски, баъзи расмиятчиликлар бунга имкон бермади. Ўйлаймизки, келгусида ҳазрат Навоийни польшаликларга таништиришда жонбозлик қилаётган бу меҳнатсевар инсонни юртимизга таклиф этиш шарафига эга бўламиз. Қуйида поляк таржимони билан унинг шарқ адабиётидан қилган таржималари ва ҳамкорлик борасидаги таклифлари борасида қилганимиз қисқача суҳбат билан танишасиз.\nА. О.: Муҳтарам Жануш Крзизовский, марҳамат қилиб айтинг-чи, ҳазрат Навоийни ўз она тилингиз бўлмиш поляк тилига таржима қилиш ғояси сизда қандай пайдо бўлди?\nЖ.К.: Мен 1989 йили Заҳириддин Муҳаммад Бобур ҳаёти ва ижоди билан қизиқиб қолганман, ўшанда ўзбек шеъриятига бағишланган поляк тилида чоп этилган антология қўлимга тушиб қолганди. Унда Бобур ғазаллари билан бирга Алишер Навоий ижодидан ҳам намуналар киритилган эди. Навоий ғазаллари билан биринчи марта ўша пайтлар танишганман. Варшава Университетида фалсафа фани бўйича илмий иш олиб борган йилларимда Ҳиндистоннинг қадим маданияти мени ўзига ром этган. Кейинчалик, мен форс тилида яратилган бадиий адабиётни ўргана бошладим, Умар Ҳайём, Жалолиддин Румий , Ҳофиз ғазалларини поляк тилига таржима қилдим. Шарқ мени чин маънода ўзига мафтун қилган, ер куррасининг шу қисмида жойлашган мамлакатларга сайру саёҳатга чиқиш жону дилим. Бир гал Уйғуристонга ҳам сафар қилдим, бу эса ўз навбатида Марказий Осиёга қизиқишимни орттирди. 2009 йили Ўзбекистонга ҳам ташриф буюриб, унинг диққатга сазовор жойлари, қадимий ва бетакрор маданияти билан танишдим. Сафар асносида мамлакатингиздан жуда яхши китобларни, жумладан, Навоий асарларини сотиб олиб, ўз юртимга унутилмас таассуротлар билан қайтганман. Яқин ўтган йиллар давомида Варшавада яшовчи ҳинд шоири Сурендер Бутҳани билан ҳамкорликда унинг ғазал ва рубоийларини, шунингдек, урду тилида ижод қилувчи бошқа бир қанча классик ва замонавий шоирларнинг асарларини поляк тилига ўгирдим.\nЖ.К.: Бу саволингизга бир оғиз гап билан жавоб бериб бўлмайди, албатта. Ўтмишда поляк халқининг ўзига яраша жуда кўп машҳур ёзувчи ва шиорлари яшаб ижод этган. Хусусан, мен бу ўринда Алишер Навоийга замондош бўлган буюк поляк шоири Миколай Рейни (1505-1569) айтиб ўтмоқчиман. У поляк миллий тилида ижод қилган. Ўша пайтлар Миколай Рей “поляклар асло ғоз эмас, уларнинг ўз она тили мавжуд”, дея поляк тилида асарлар битган.\nЖ.К.: Ғазал ҳалигача шарқ шеъриятида кенг тарқалган жанр ҳисобланади. Европада Гарсиа Лорка ғазал ёзишни бошлаб берган, аммо Испанияда араб маданияти 700 йилга яқин вақт мобайнида ҳукм сурганини ҳисобга олсак, у қайсидир маънода шарқ маданиятини намоён қилгандай таассурот уйғотади. Иккинчи жаҳон уруши даврида польшалик бир шоира рубоийлар ёзганидан хабарим бор. Таржимага келсак, мен иложи борича ғазалдаги баҳр, матлаъ, мақтаъ, қофия ва радиф кабиларни савлаб қолишга уринаман, аммо икки тилнинг ўзига хос хусусиятлари мавжудлиги сабабли бунинг иложи ҳар доим ҳам бўлавермайди. Баъзан ғазал поляк адабиётидаги шеър кўринишига кириб қолиши мумкин. Поляк тилидаги шеърлар асосан 13 бўғиндан иборат. 1989 йили Навоийнинг баъзи ғазалларини Тадеуш Милевский поляк тилига таржима қилиб, махсус баёзга киритган, бироқ унинг таржимаси ҳозирги замон ўқувчиси учун бир оз мураккаб ёки ғализдек туюлади. 30 йилдан ортиқ вақт мобайнида поляк тилида сезиларли ўзгаришлар юр берди, ҳозирги замон ўқувчиси ўзгача шакл ва бошқача сўзларни қўллай бошлади. Камина поляк тилига таржима қилган асарлар ўқувчиларга манзур бўлади, деб умид қиламан.\nЖ.К.: Йўқ, аммо Худо мени бошқаларнинг ижодига ошно этганидан жуда хурсандман.\nЖ.К.: Мен Навой ғазалларини уларнинг русча таржимасидан полякчага ўгирганман. Навоийни аслиятда ўқиш, қадим турк тилини ўрганиш орзуимдир.\nЖ.К.: Аввал айтиб ўтганимдек, менинг форс ва урду шеъриятидан озми-кўпми хабарим бор. Умуман, шарқ шеъриятидаги мусиқийлик мени ҳар доим ўзига ром этади. Форс дўстларимнинг аксарияти мусиқашунос. Қолаверса, мен ҳинд мусиқаси ҳақида асар битганман. Бироқ, Навоийни ўқиш ва таржима қилиш мен учун ўзгача бир дунёга киришдай гап, буни тасвирлаб бериш осонмас, ўзимни гўё Шалимар боғларида сайр қилиб юргандай ҳис қиламан. Ўхшаш дарахтлар, гулу чаманлар, ажиб ифорлар... лекин гўзалликнинг ўзгача рангини дилдан ҳис этаман доим.\nА.О.: Навоий шеърияти билан яхшигина таниш эканингиз мени фахрга тўлдиради. Унинг яна қандай асарларини мутолаа қилгансиз? Ж.К.: Айни пайтда мен Алишер Навоийнинг “Лисон-ут тайр”, яъни “Қуш тили” асарини инглиз тилида ўқияпман.\nЖ.К.: Назаримда, жаҳон санъати, маданияти ва адабиёти – бунинг бари инсониятга бирдай тегишлидир. Биз дунё халқлари меросини тан олишимиз, улар билан яқиндан танишишимиз, шу орқали руҳий ва маънавий бойлигимизни ошириб бормоғимиз лозим, зеро маънавияти юксак инсон бузғунчилик, зулм ва ғафлат ботқоғига асло яқин йўламаслигига ишончим комил. Шу маънода халқларни ўзаро бир-бирига таништириш ва яқинлаштиришда таржиманинг ўрни беқиёсдир, деб айта оламан.\nЖ.К.: Бу жуда мураккаб жараён. Менимча, бугун китоб ўқувчиларнинг сони сезиларли даражада камайиб кетган. Кўпчилик телевизор, радио, Интернет каби воситалар билан чекланиш етарли, деб ўйламоқда. Шеърий китобларни эса ҳақиқий шеър ишқибозларигина қўлга оляпти. Шу боис мен таржима асарларимдан фойдаланишни истовчиларга муаллифлик ҳуқуқини бажонидил беравераман. Навоийни ҳам Польшада яхши билишади, деб айтишим қийин, аммо оз бўлса-да шундай буюк бир истеъдодни полякчага ўгириш шарафига эга бўлганимдан жуда хурсанд бўламан.\nЖ.К.: Тўғрисини айтганда, таржималарим босилишини жуда истайман, бироқ мен фойда олишни кўзламасам ҳам, бозор иқтисодиёти шароитида бундай имкон топилиши осонмас. Адабиётни севувчи саховатли ҳомийлар топилса қанийди! Ҳозир Алишер Навоий ғазаллари жамланган китобга сўз боши ёзяпман. Агар поляк ва ўзбек тилларида ушбу китобни Ўзбекистонда ёки Польшада босиб, кенг китобхонлар оммасига тақдим эта олсак, жуда савоб иш бўлган бўлур эди. Бу китобни анъанавий миниатюра намуналари билан безатилса, нур устига нур бўлади.\nЖ.К.: Варшавага марҳамат қилинг, сиз билан кўришиш ва дўстона ҳамкорлик қилишдан бошим осмонга етади.\nСуҳбатдош: Аъзам Обид


ИнтерФУТБОЛ :: Диққат, Европа элит лигасида аёл бош мураббий!\nДиққат, Европа элит лигасида аёл бош мураббий!\nЕвропа футболида янги саҳифа: миллий чемпионатлар элит лигасида иштирок этадиган клублардан бирини аёл мураббий бошқармоқда. Тарихда биринчи марта! Ҳа, унинг дебюти 1:6 ҳисоби билан бошланди, лекин жамоаси турнир жадвалида нақ 40 очко илгарилаб кетган рақибга қарши майдонга тушганини ҳам эътиборга олиш керак. Аслида Фарер ороллари футболида эътиборга лойиқ жиҳатлар йўқ, ҳисоби. Лекин яқинда спорт матбуоти нигоҳи шу митти ўлка чемпионатига бурилди. Диққат қилинг, Фарер ороллари элит лигасининг яққол аутсайдери - «ТБ Тверойри» клуби бошқаруви аёл мураббий қўлига топширилди. Бу жамоанинг турнир жадвалидаги ҳолатига асло ҳавас қилиб бўлмайди - 22та ўйиндан кейин атиги 3 очко олган «ТБ» умидсизлик домида. Ахир у чемпионатда ҳали ғалаба нималигини билмаган, боз устига, 19та ўйинни бой берган ва голлар нисбати -64га тенг. Ваҳоланки, гап Фарер оролларининг энг қадимий клуби (1892 йили ташкил этилган) ҳақида кетмоқда. Хуллас, мутлақо умидсизликка тушган «ТБ Тверойри» раҳбарияти яқинда ҳеч ким кутмаган тажрибага қўл уриб, бош мураббий лавозимига британиялик Хелен Лоррейн Нквочани тайинлади. Шу тариқа у Европа футболи тарихида олий дивизионда иштирок этувчи эркаклар жамоасини бошқарадиган биринчи аёл мураббий бўлди. Шу фактнинг ўзиёқ Хелен Лоррейн билан яқинроқ танишиб чиқишга салмоқли асос ҳисобланади.\nБританиялик аёл мураббийни Фарер чемпионати қийин синов билан қарши олди: ўйин борасида ночор аҳволда қолган «ТБ Тверойри» мамлакатнинг энг совриндор клуби - «ХБ Торсхавн» (22 карра чемпион, 28та миллий кубок ва 4та суперкубок соҳиби) меҳмони бўлди. Боз устига, якшанба кунига белгиланган учрашув фарерча кучли ёғингарчилик туфайли эртасига қолдирилди. Якунда «ТБ» лига турнир жадвалида 3-ўринни эгаллаб турган рақиб олдида шунчаки, «куйиб» қолди - 1:6. Аммо бу мағлубият учун янги мураббийни қаттиқ койиш ноўрин. Биринчидан, «Торсхавн» маҳаллий ўлчов бўйича жуда кучли жамоа. Дейлик, у еврокубокларнинг жорий мавсумида Черногориянинг «Будучность» жамоасини умумий 6:0 (4:0 ва 2:0) ҳисобида енгди. Фарер ороллари чемпионати турнир жадвалига қарасак, «ХБ» ва «ТБ»ни нақ 40 очко ажратиб турганди. Муҳими, яққол аутсайдер лоақал биринчи бўлимда анча ишончли кўринди. Яъни танаффусга атиги 1:2 ҳисоби билан чиқди. Иккинчидан, Хелен Лоррейн Нквоча хонимга топширилган жамоа чиндан ҳам, ўта кучсиз. Оддий мисол, «ТБ Тверойри» бу учрашувдан олдин 2:7 ва 0:6 ҳисобларини қайд этганди. Хелен иш бошлашидан олдин «ТБ»ни германиялик икки мураббий бошқарди ва улар биргаликда атиги 3та ўйинда дуранг натижа таъминлашди. Қисқаси, Хелен чемпионат тугашига 5та тур қолган паллада турнир жадвалида ўзига энг яқин жамоадан 10 очко ортда қолаётган жамоани қабул қилиб олди. Дарвоқе, олдинда икки аутсайдерни ўзаро учрашув кутиб турибди. Лоррейн хоним балки шу ўйинда Европа элит лигаларида ғалаба қозонган биринчи аёл мураббийга айланар...\nҲа, «ТБ Тверойри»ни юқори дивизионда олиб қолиш имконияти деярли йўқ. Эҳтимол, раҳбарият Хеленга келаси мавсум таркибни янгилаб, жамоани яна юқорига кўтарувчи мураббий сифатида қараётгандир. Лоррейн Нквочанинг ўзи Англияда энг юқори савияда ўйнаган, қолаверса, полицияда 15 йил ишлаган. Оддий айтганда, Лондонда туғилган Хелен мураббийлик соҳасига ўтишидан олдин самарали футболчилик фаолиятини ўтаган. У - «МЮ» клуби тарбияланувчиси. Фаолияти давомида эса «Миллуолл», «Уимблдон», «Кристал Пэлас» ва «Фулхэм» аёллар жамоалари шарафини ҳимоя қилган. Хелен 32 ёшида жиддий жароҳат ортидан бутсаларини михга илишдан ўзга чора тополмаган. Асосий факт: у футбол билан шуғулланиш баробарида полицияда хизмат қилган. Бу борадаги иш тажрибаси 15 йилга тенг. Лоррейн хоним 2013 йили мураббий сифатида футболга қайтишга қарор қилди ва полициядан сержант мақомида нафақага чиқди. У шундан буён Калифорнияда таҳсил олди, «МЮ», «Челси» ва «Арсенал» клублари мактабларининг АҚШдаги филиалларида ишлади, шунингдек, «Нью-Йорк Ред Буллс» академиясида ҳам тажриба оширди. Хелен Англияга қайтганидан сўнг бирданига эркаклар жамоаларини шуғуллантиришга ўтди, орада маълум муддат Шанхай футбол академиясида ҳам ишлади ва 2021 йилнинг январь ойида «ТБ Тверойри» тизимидаги ёшлар жамоаси бошқарувини қўлга олди. Мана, энди навбат асосий жамоага келди.\nНквоча Европада биринчи, лекин дунёда эмас. Гонконг футболида аёл мураббий эркаклар жамоаси билан ҳаттоки, нуфузли соврин ютишга ҳам улгурган. Умуман, Хеленнинг иши Европа футболи учун тарихий воқеа саналсада, «кўҳна қитъа»да ҳам аёл мураббийларнинг эркаклар жамоасидаги фаолиятига доир ёрқин мисоллар етарли. Энг диққатга сазовори - Корин Дьякр фаолияти. Диққат қилинг, бу аёл нақ 3 мавсум (2014-2017 йиллар оралиғи) Лига 2да «Клермон»га раҳбарлик қилди. Ҳа, бу элит дивизион эмас, аммо Фарер ороллари ва Франция футболи ўртасида катта фарқ борлигини ҳам эътиборга олиш керак, барибир. «Клермон» аёл мураббий бошқарувидаги биринчи мавсумда 12-ўринни банд этди, бу жамоанинг охирги 3 йилдаги энг яхши натижаси бўлди. Корин кейинги мавсум «Клермон»ни 7-ўринга кўтарди ва France Football уни Лига 2нинг энг яхши мураббийи сифатида эътироф этди. Дьякр хоним 2017 йили аёллар футболига қайтиб, Франция термаси бошқарувини қўлга олди.\nДунё футболи тарихида эса юқори лигада ишлаган ва ҳаттоки, соврин ютган аёл мураббий бор. Чжан Юандин англиялик Дэвид Бекхэмга нисбатан муҳаббати ўлароқ, футболга бош суқди ва 2015 йили аввалига «Истерн» (Гонконг) мураббийлар штабига қўшилди, кейин жамоани мустақил бошқара бошлади. У шу тариқа 27 ёшида «Истерн»ни 20 йиллик танаффусдан кейин чемпионлик сари етаклади. Умуман, Чжан Юандин «Истерн»даги иши давомида бир қатор эътиборли кўрсаткичларга эришди:\n** Гонконг футболида эркаклар жамоасини бошқарган биринчи аёл мураббий бўлди.\n** Дунёда профессионал эркаклар жамоасини элит дивизионда ғалаба сари етаклаган биринчи аёл мураббий бўлди.\n** Гонконг футболида йилнинг энг яхши мураббийи бўлди (2016 йили).\n** Эркаклар жамоасида ишлаб, Осиёнинг 2006 йилги энг яхши аёл мураббийи бўлди.\n** Чемпионликдан сўнг «Истерн» билан миллий лигада кумуш медаль ҳам ютди.\n** Қитъа миқёсидаги турнирда эркаклар жамоасини бошқарган биринчи аёл мураббий бўлди (унинг жамоаси 2017 йилнинг февраль ойида ОЧЛ доирасида «Гуанжоу Эвергранд»га 0:7 ҳисобида ютқазди. Юандинни ҳимоя қилиш учун ўша вақт Луиз Фелипе Сколари бошқарган Хитой чемпиони яққол кучли бўлганини айтиш жоиз).


O‘zLiDeP фаоллари Учтепа кичик саноат зонаси фаолиятини ўрганди | O'zLiDeP\nO‘zLiDeP фаоллари Учтепа кичик саноат зонаси фаолиятини ўрганди\nO‘zLiDeP Тошкент шаҳар Кенгаши фаолларидан иборат ишчи гуруҳ аъзолари Учтепа кичик саноат зонаси фаолияти билан танишди.\nАйтиш жоиз, мазкур кичик саноат зонаси Вазирлар Маҳкамасининг 2017 йил 7 октябрдаги 806-сонли қарорига асосан ташкил этилган. Объектнинг умумий ер майдони 5,1 гектарни ташкил этади.\nДастлаб ишчи гуруҳ аъзолари “NBF MED” ва селофан пакетлар ишлаб чиқарадиган “Art Dekor Group” МЧЖда бўлиб, ишлаб чиқариш жараёни билан яқиндан танишди. Ишчи-ходимлар билан юзма-юз мулоқот қилиб, муаммо ва таклифларини ўрганди.\nКейинги манзил “ODIL ENGINEERING” МЧЖ бўлди. Бу ерда партия фаоллари корхона фаолиятини ўрганиш баробарида, юртимизда тадбиркорлик фаолиятини ривожлантириш борасида амалга оширилаётган ишлар ҳақида йиғилганларга батафсил маълумотлар берди.\nКорхона раҳбарининг айтишича, корхонада саноат асбоб ускуналари ишлаб чиқарилади. Лекин маҳсулотнинг ҳар бир турига сертификат олиш керак экан. Бу эса ортиқча маблағ ва вақт дегани. Шу боис, тадбиркор ягона сертификат олишда ишчи гуруҳдан кўмак сўради.\nМазкур мурожаат юзасидан шу куннинг ўзида халқ депутатлари туман Кенгашидаги партия депутатлик гуруҳи томонидан тегишли ташкилотга сўров юборилди.\nO‘zLiDeP Тошкент шаҳар\nХолмат Тўраев Жиззах вилояти2018-09-27 09:34:16\nТадбиркорлардан келиб тушаётган муаммоларга ечим топиб, таклифларни инобатга олиш зарур\nO`zLiDeP Томди туман бўлими аппарат рахбари М.Абдазимов2018-09-26 11:17:53\nИшчи гуруҳлар томонидан тадбиркорлар билан юзма-юз ўчрашувларнинг ташкил этилиши юртимизда фаолият юритаётган тадбиркорлани қинаётган муаммоларни бартараф этишга хизмат қилади.\nЯнгиариқ маҳсулотлари хорижга экспорт қилинади\nИшчи гуруҳ Гулистон маданият марказида\nСпикер ўринбосари Бағдод туманида партия фаоллари билан учрашди\nO'zLiDeP депутатлари Оқолтин ва Сардобада тадбиркор ҳамда фермерлар билан учрашди


Айни пайтда мамлакатимизда 148,6 минг гектар токзор мавжудHaqida.net\nHome Mahalliy Айни пайтда мамлакатимизда 148,6 минг гектар токзор мавжуд\n– Хўжалигимизнинг 17 гектар ерида 4 хил узум навини парвариш қиламиз, – дейди Б.Эргашев. – Етиштирилаётган ҳосилнинг асосий қисми ички бозорга ва қайта ишлашга йўналтирилади. Жорий йилда «Пушти тоифи»дан 40 тонна, “Қора кишмиш”дан 10 тонна ҳосил олдик. Бу йил яна 10 гектар майдонга янги узум кўчатлари экдик. Нолийдиган жойимиз йўқ, шунинг ортидан тўйлар қилаяпмиз, ўғил уйлаб, қиз чиқараяпмиз. Давлатимиз эзгу ва савоб ишларни кўп қилаётганидан руҳланиб, биз ҳам даромаддан кам таъминланган оилаларга ёрдам кўрсатмоқдамиз.


Мақолалар мазкур саъна бўйича сараланган: Четверг, 31 Март 2016\nДемократик ислоҳотларнинг мустаҳкам кафолати\nМамлакатимиз парламенти юқори палатасининг навбатдаги ялпи мажлисида республикани ижтимоий-иқтисодий ривожлантириш, демократик ўзгаришларни янада чуқурлаштириш борасида амалга оширилаётган ислоҳотларнинг ҳуқуқий асосларини изчил мустаҳкамлашга қаратилган қатор масалалар кўриб чиқилмоқда. Мухбиримиз билан суҳбатда сенаторлар буни алоҳида қайд этишди.\nЮксак марраларга интилган авлод\nАввал хабар берганимиздек, Қашқадарё вилоятида “Биз — буюк юрт фарзандларимиз!” шиори остида ёшлар фестивали бўлиб ўтди.\nИстиқлолнинг буюк ҳикмати\nАввал хабар қилганимиздек, мамлакатимиз мустақиллигининг 25 йиллигига бағишлаб барча ҳудуддаги таълим муассасаларида “Ким эдигу ким бўлдик, эртага қандай юксак марраларни эгаллашимиз керак?” мавзуида тадбирлар ўтказилиши режалаштирилган.\nТошкент ахборот технологиялари университети Қарши филиали мутахассислари томонидан “sohibqiron.uz” сайти яратилди. Бу буюк бобомиз Амир Темур таваллудининг 680 йиллигига ўзига хос туҳфа бўлди.\nПойтахтимизда ана шу мавзуга бағишлаб ташкил этилган навбатдаги кўргазмада ёшларимиз ўзлари қизиққан соҳалар бўйича батафсил маълумот олишмоқда.\nИқтисодиётига оид тахмин\n“Standard & Poor’s” халқаро рейтинг агентлиги Европа Иттифоқи иқтисодиётига оид прогнозини ўзгартирди, дея хабар берди “Евроньюс” телеканали.\n«Ўзбекистон ўз мустақиллигининг 25 йиллигини катта сиёсий ва иқтисодий муваффақиятлар билан қаршиламоқда»\nПольшанинг Лодзь шаҳрида юртимиз иқтисодий ва сармоявий салоҳиятига бағишланган тақдимот бўлиб ўтди. Тадбирда Лодзин воеводаси губернатори Артур Багенски ҳамда минтақанинг “Samopomoc Chlopska”, “Tex-Pol PNU”, “Forum Pracodawcow”, “Lodz Business Assistance”, “Lus-Europae”, “Delekta”, “Bakalland” сингари йирик саноат, ишлаб чиқариш, савдо компаниялари ва бошқа фирмалар вакиллари иштирок этди.\nБоксчиларимиз Олимпиада йўлланмаларини қўлга киритди\nХитойнинг Куинан шаҳрида давом этаётган бокс бўйича Осиё — Океания Олимпиада саралаш беллашувида етти нафар спортчимиз ярим финалда ғалаба қозониб, Бразилиянинг Рио-де-Жанейро шаҳрида бўладиган тўрт йилликнинг энг нуфузли мусобақасига йўлланмаларни қўлга киритди.


"Тарихдаги инқилобий йил": Мирзиёев ва Раҳмон нималар ҳақида гаплашишди? - Zamin.uz\n14:15 / 18.08.2018\nКеча, 17-август куни Тожикистон президенти Эмомали Раҳмон 17 йилда илк маротаба Ўзбекистонга расмий ташриф билан келди. Ислом Каримов номидаги халқаро аэропортда юқори мартабали меҳмонни Ўзбекистон раҳбари Шавкат Мирзиёев кутиб олди. Айтиш жоизки, президент Шавкат Мирзиёев жорий йил март ойида 18 йил деганда илк маротаба Тожикистонга расмий сафар уюштирган эди.\nМирзиёевнинг айнан шу қадами, халқаро экспертлар таъкидига кўра, икки давлат ўртасидаги алоқаларнинг тикланишида муҳим қадам сифатида эътироф этилди.\nЎзбекистон ва Тожикистон давлат раҳбарларининг тор ва кенг доирадаги мулоқоти Кўксарой қароргоҳида бўлиб ўтди. Ушбу даргоҳни 2017-2018 йиллар давомида кўплаб тарихий учрашувлар ва келишувларга гувоҳ бўлаётган жой сифатида эътироф этиш мумкин.\nМирзиёев ва Раҳмоннинг тор ва кенг доирадаги музокараларидан сўнг, оммавий ахборот воситалари вакиллари иштирокида тадбир бўлиб ўтди. Унда икки давлат раҳбарлари бугунги учрашув натижалари ва келишувлар ҳақида маълумот бердилар.\n"2018 - инқилобий йил"\nЖурналистлар қаршисида чиқиш қилган Ўзбекистон президенти Шавкат Мирзиёев Тожикистон президенти Эмомали Раҳмоннинг ташрифидан ғоят мамнунлигини, бўлиб ўтган музокаралар натижасидан жуда ҳам қониққанлигини ва бугунги кун икки давлат тарихига олтин ҳарфлар билан ёзилишини таъкидлади.\n"Ўтмишда яхши йиллар ҳам, тушунарсиз йиллар ҳам кўп бўлган, лекин 2018-йил тарихимизда - инқилобий йил бўлиб қолади. Мана шуниси энг асосийси. Чунки, инқилобий йилда бизнинг халқларимизнинг истаги, ўзбек-тожик муносабатларининг кўп асрлик тарихи мужассам. Ва ҳурматли Эмомали Шарифович билан, ўртада кўплаб саволлар бўлганига қарамай, шу натижага эриша олдик. Биз бу учун узоқ тайёргарлик кўрдик. Икки давлат раҳбарларининг сиёсий иродаси, мана бугун бўй кўрсатди", - деди Шавкат Мирзиёев.\nЎзбекистон етакчисининг сўзларига кўра, ўтган 1,5 йил давомида Ўзбекистон ва Тожикистон етакчилари энг муҳим, нозик ва таъбир жоиз бўлса, стратегик масалаларни муҳокама қилиб борган. Ўртадаги мулоқот осон кечмаган, у мураккаб кечди, лекин у зарур мулоқот эди. Бугунги кунда икки давлат ўртасида ҳеч қандай саволлар қолмади, деб таъкидлади ўз баёноти давомида Мирзиёев.\nЎзбекистон ва Тожикистон бугунги кунда дўст бўлишни, қардошлик ришталарини янада мустаҳкамлашни ва, энг асосийси, хавфсизликда ҳаёт кечиришни хоҳлайди, шу боис, тараққиёт йўлини танлади.\n"Қўшни Тожикистон билан дўстлик алоқаларини ривожлантириш, Ўзбекистон ташқи сиёсатининг асосий устувор жиҳатларидан бири саналади, мен буни бугун яна бир карра таъкидлаб ўтаман", деди Мирзиёев.\nЎз навбатида, Тожикистон президенти Эмомали Раҳмон "биз бу ташрифдан ғоят мамнунмиз, унинг якунларига катта аҳамият қаратамиз", - дея қайд этди.\nСиёсат, иқтисод ва Стратегик шериклик\nИкки давлат сиёсий, савдо-иқтисодий, транспорт, сув энергетика ва бошқа муҳим соҳаларда ҳамкорликни кучайтириш бўйича масалаларни муҳокама қилдилар.\nШу бугун Ўзбекистон ва Тожикистон Стратегик шериклик тўғрисида шартнома имзоланди. "Бу ҳужжат муносабатларимизда янги босқич бошланганидан далолатдир", - деди ўз нутқи давомида Мирзиёев. Эмомали Раҳмон, тарихий аҳамиятга эга бу ҳужжат ўзбек-тожик муносабатлари асосини аниқлаб беришини маълум қилди.\nЎзбекистон ва Тожикистон энг яқин қўшнилар бўлгани билан, ўтган йиллар давомида Стратегик шериклик тўғрисида шартнома улар ўрталарида имзоланмаган.\nКўксаройда ўтказилган музокаралар натижасида икки давлат ўртасида умумий ҳисобда 27та иккиёқлама ҳужжатлар имзоланди. Тожикистон президентига кўра, бу ҳужжатлар икки давлат ўртасидаги "серқирра муносабатларнинг ҳуқуқий-келишув асосларини сезиларли кенгайтирди".\nТаъкидланишича, Тожикистон ва Ўзбекистон бизнес доиралари ўртасида имзоланган шартномаларнинг умумий миқдори қарийб 800 миллион АҚШ долларини ташкил қилди.\nҲукуматлараро комиссиялар учрашуви натижалари\nЎзбекистон президенти Шавкат Мирзиёевнинг таъкидига кўра, Ўзбекистон ва Тожикистон ўртасида Ҳукуматларо комиссия фаол иш олиб бормоқда. Жорий йилнинг ўзида улар 4 маротаба учрашишган.\n"Бу учрашувлар Тожикистон президенти билан бўлган келишувларимизни тезроқ амалга ошириш истагидан далолат беради", - деб қайд этди Мирзиёев.\nЎзбекистон раҳбари, яқин келажакда Тожикистон билан товар айланмасини 1 миллиард долларга етказиш режалари билан бўлишди. Шунингдек, икки давлат бизнес тузилмалар ва чегарага яқин ҳудудлар ўртасида ҳамкорлик ва кооперацияларни кучайтиришга, қурилиш материаллари, тайёр текстил маҳсулотлари, озиқ-овқат маҳсулотлари ишлаб чиқаришга мўлжалланган лойиҳаларни тезроқ амалга ошириш бўйича ҳам келишиб олгани ҳақида маълум қилди.\nЭмомали Раҳмон икки мамлакат ўртасида экспорт-импорт операциялари учун шарт-шароитларни яхшилаш, ҳамкорликда ишлаб чиқаришни йўлга қўйиш ва инвестициявий ҳамкорлик масалаларига катта эътибор қаратилганини таъкидлаб ўтди. "Савдо-иқтисодий ҳамкорлик бўйича Ҳукуматлараро комиссия барча йўналишдаги ҳамкорликнинг долзарб масалалари бўйича тезкор қарорлар қабул қилиш бўйича ўзига хос катализатор вазифасини ўтайди, деб ўйлайман", дея таъкидлади Тожикистон президенти.\nГаз ва ГЭСлар масаласи\nЎзбекистон ва Тожикистон ўртасида энергетика соҳасида сермаҳсул ҳамкорлик кузатилмоқда.\nЎзбекистондан Тожикистонга табиий газ етказиб бериш ишлари қайта тикланган. Ўзбекистон Тожикистондан харид қилинадиган электр-манбаи ҳажмини кўпайтирган. Икки давлат транспорт ва халқаро транспорт коридорларини ривожлантириш бўйича ўз ижобий позицияларини билдирганлар.\n"Биз бугун, биргаликда, Тожикистон ҳудудида, Зарафшон дарёси бўйида умумий қуввати 320 МВт бўлган иккита ГЭС қуришга тайёрмиз. Гидроэлектростанция қурилиши - бу жуда жиддий масала. Биз биринчи учрашувдаёқ буни муҳокама қилганмиз. Бугун эса, келинг, истакларимизни аниқлаштирайлик дедик. Эмомали Шарифович халқаро стандартлардан ўтган тайёр лойиҳалар борлигини таъкидлади, ўйлайманки, ушбу лойиҳа бизнинг ҳудудий ҳамкорлигимизда ўта жиддий масала бўлади", - деди Ўзбекистон президенти ОАВ вакиллари олдида қилган баёноти давомида.\nТожикистон раҳбари Эмомали Раҳмон Ўзбекистон президенти Шавкат Мирзиёев билан биргаликда, сув-энергетика ресурсларидан фойдаланиш масаласида конструктив ҳамкорликни давом эттириш лозим, дея қайд этишганини таъкидлаб ўтди.\n" ... Мен бугун яна бир марта таъкидлаб ўтмоқчиман, биз ҳеч қачон қўшниларимизни сувсиз қолдирмаганмиз ва қолдирмаймиз. Аксинча, бугун биз шу нарсага келишдик ва тегишли идоралар ва институтларга Сарез кўлининг сувини ўрганишни бошлашларини топширдик ва бизнинг мамлакатларимиз ва минтақа бўйича қўшни давлатларнинг ичимлик сувига бўлган зарурати масаласига ечим топиш учун Сарез кўли сувидан қандай фойдаланса бўлади, деган масалани муҳокама қилдик", - деди Раҳмон.\nТожикистон президенти фикрига кўра, ушбу лойиҳа келгусида минтақа мамлакатларини сув билан таъминлашга ўзининг салмоқли ҳиссасини қўшади, дея умид билдирди.\nАфғонистон масаласи, терроризм ва диний экстремизм\nДавлат раҳбарлари баёнотида айтилдики, музокаралар давомида терроризм, диний эсктремиз, наркотрафик, трансмиллий уюшган жиноятчилик ва халқаро хавфсизликка таҳдид масалалари ҳам муҳокама қилинди.\n"Афғонистон масалаларини жиддий муҳокама қилдик. Нега деганда, Эмомали Шарифович катта тажрибага эга. У ерда нималар бўлаётганини билади. Қолаверса, Афғонистон айни вақтда катта сиёсий ўзгаришлар остонасида турибди - парламент ва президент сайловлари бўлиб ўтиши кутилмоқда" - деб таъкидлади Мирзиёев ва чегара хавфсизлиги масаласи иккала давлат раҳбарларини ҳам жуда қаттиқ ўйлантиришини атди.\nЭмомали Раҳмон Мирзиёевнинг гапларини тасдиқлаган ҳолда, томонлар терроризм, экстремизм, терроризм, гиёҳванд моддаларнинг ноқонуний айланмаси ва трансмиллий уюшган жиноятчилик муаммоларига қарши кураш ҳамда ҳарбий ва ҳарбий-техник масалаларни мустаҳкамлашга алоҳида эътибор қаратишларини таъкидлаб ўтди. “Замин” янгиликларини “Youtube”да кузатиб боринг\nИмомали Раҳмон Ўзбекистон Президенти билан учрашувни тарихий деб атади\n9-03-2018, 23:50, Ўзбекистон\nЯнгиликлар » Ўзбекистон » "Тарихдаги инқилобий йил": Мирзиёев ва Раҳмон нималар ҳақида гаплашишди?


23 апрел 2021, Тошкент вақти: 16:28\n“Ўзбекнефтегаз” Марказий Осиё-Хитой қувурига 10 миллиард куб метр газ солиш ниятини билдирган.\nРоссиянинг “Газпром” ширкати Ўзбекистон ва Туркманистондан сотиб олинадиган газ ҳажмини кескин камайтиришини эълон қилди. “Газпром” раиси ўринбосари Александр Медведев жорий йилда Ўзбекистондан сотиб олинадиган газ ҳажми тўрт баробарга камайтирилиб, 1 миллиард куб метрни ташкил қилишини билдирди. Яқин ўтмишда ўзбек газининг асосий харидори бўлган Россия ундан воз кечаётгани газ тақчиллигини бошдан кечираётган ўзбекистонликлар муаммосини ҳал қилишига шубҳа билдирмоқда мутахассислар. Ўзбекистоннинг ўзи ҳам Россияга газ экспортини камайтириб, Хитойга сотиладиган газ ҳажмини ошириш ниятини билдирмоқда.\nРоссиянинг “Газпром” ширкати 2015 йилда Ўзбекистон ва Туркманистондан сотиб олинадиган табиий газ ҳажмини қарийб 10 миллиард куб метрга камайтиришини эълон қилди.\nБу ҳақда билдирган “Газпром” бошқарув кенгаши раисининг ўринбосари Александр Медведевнинг айтишича, Ўзбекистондан сотиб олинадиган газ ҳажми қарийб 4 баробарга камайтирилиб, жорий йилда 1 миллиард куб метр табиий газ сотиб олинади. Туркманистондан ҳам ўтган йилги 10 миллиард куб метр ўрнига 4 миллиард куб метр газ сотиб олинади.\n“Газпром” Марказий Осиёдан сотиб олган газнинг катта қисмини Европа Иттифоқига сотади. Бунда Ўзбекистондан ҳар минг куб метр газ учун 250 АҚШ доллари атрофида ҳақ тўлаган “Газпром” Европага 375-390 доллардан сотади. Масалан, Украина ҳар минг куб метр газ учун ўтган йилнинг бошида “Газпром”га 400 доллардан тўлаган.\nГазпром ширкати раиси ўринбосари Медведевга кўра, Ўзбекистон ва Туркманистондан олинадиган газ ўрнига Россиянинг ўзидан қазиб олинган газ Европага экспорт қилинади.\nРоссия кейинги 4-5 йил давомида Ўзбекистондан газ импорти ҳажимини мунтазам камайтириб бормоқда. Масалан, 2006 йилда Ўзбекистон Россияга қарийб 10 миллиард куб метр газ экспорт қилган. 2014 йилга келиб экспорт ҳажми 4 миллиард куб метрни ҳам ташкил қилмади. Жорий йилда эса Ўзбекистон 1 миллиард куб метр газини Россияга сота олади холос.\nОртиб қолган газ ички истеъмолчига етиб бормайди\nЎзбекистон дунёнинг газ қазиб олувчи энг йирик давлатлар йигирмалигига киради. Бу мамлакат йилига 55-60 миллиард куб метр газ қазиб олади. Ўзбекистон расмийларга кўра, табиий газ экспорти ҳажми 10-13 миллиард куб метрни ташкил қилади, қазиб олинган табиий газнинг асосий қисми эса ички истеъмол учун ишлатилади.\nРоссияга газ экспортининг қисқариши Ўзбекситонда ички истеъмол эҳтиёжлари билан боғлиқ вазиятни яхшилашига умид қилинмоқда. “Ўзбекнефтегаз” давлат ширкати вакиллари Озодликнинг бунга оид саволларига жавоб беришни исташмади.\nЛекин “Ўзбекнефтегаз” лойиҳалари билан бевосита шуғулланувчи мутахассис, Озодлик билан ўзаро суҳбатда, Россияга газ экспортидан ортиб қолган газ ички истеъмолга йўналтирилади, деган башоратлар анчайин жўн, дея таъкидлади. Шахси сир қолишини истаган мутахассиснинг айтишича, мамлакат ички истеъмолчиларига табиий газнинг етиб бормаётгани ортида мураккаброқ сабаблар ётибди.\n“Табиийки, қишда газ ишлатилиши ошади. Лекин мамлакат газ транспорт тизимидаги қувурларнинг катта қисми совет дарида ўтказилган. Бу қувурлар, айниқса, қишлоқ жойларидан ўтадиганлари таъмирланмайди, ҳаммаси эскириб кетган. Қишда истеъмол кўпайгани учун газ босимини ошириш керак. Газ босимини оширсангиз, эски қувурлар ушламаслиги мумкин, яъни портлаш рўй бериши эҳтимоли жуда юқори. Албатта, баъзи жойларда, масалан, шаҳарларда қувурларни озми-кўпми алмаштиришади, шунинг учун шаҳар жойларда газ муаммоси, қишлоқлардагидек эмас. Мана қишлоқларда ҳам янги коттежларни қуришяпти, у ерга янги қувурлар ўтказилмоқда, бу қувурлар 20-25 йил ишлаб беради”, дейди “Ўзбекнефтегаз” мутахассиси.\nУнинг Озодликка айтишича, Ўзбекистонда автомобилларга газни сиқиб берадиган станциялар, газ ишлатадиган нонвойхона, иссиқхона ва шу каби бошқа иншоотларнинг назоратсиз кўпайгани ҳам муаммога жиддий ҳисса қўшмоқда.\n“Шунинг учун Россия биздан камроқ газ сотиб олгани билан муаммо ҳал бўлишини кутиш соддадиллик бўлади”, дейди “Ўзбекнефтегаз” мутахассиси.\nГаз Хитойга оқади\nБундан ташқари Ўзбекистон сўнгги йиллар давомида табиий газ экспорти йўналишини шарқ томон буриб, Марказий Осиёни Хитой билан боғлайдиган газ қувури лойиҳасида фаол иштирок эта бошлаганини ҳам эсдан чиқармаслик керак, дейди мутахассислар.\nЙил бошида Хитой миллий нефтгаз корпорацияси ва “Ўзбекнефтегаз” Марказий Осиё –Хитой газ қувирининг Ўзбекистондан ўтувчи тўртинчи тармоғини қуриш режалари эълон қилинди.\n“Ўзбекнефтегаз” Туркманистондан бошланиб Ўзбекистон ва Қозоғистон орқали Хитойгача етиб борадиган йирик газ қувури тармоқларига 2014 йилда 10 миллиард куб метргача газ оқизиш ниятини билдирган эди.\nҲозирда Ўзбекистон жануби-ғарбидаги Қандим, Хавзак ва Шоди газ конларини ўзлаштириш ишлари якунига етмоқда. Россиянинг “Лукойл” ширкати билан биргаликда ўзлаштирилаётган бу конлар салоҳияти истиқболда йилига 16 миллиард куб метргачани ташкил қилиши мумкин. “Ўзбекнефтегаз” мутахассисининг Озодликка айтишича, янги конлардан қазиб олинадиган газнинг асосий қисми Хитойга сотилиши кўзда тутилган.\n“Бу конлар бўйича “Лукойл” билан Ўзбекистон ўртасида маҳсулотни тақсимлаш келишуви имзоланган. Унинг тафсилотларини сизга ошкор қилмайман, чунки бизда бу деярли давлат сирига тенглаштирилган. Лекин шуни айтишим, мумкинки бу газ ҳам Хитой ва Осиёнинг бошқа мамлакатларига сотилади”, дейди мутахассис.\nЎзбекистон 2010 йилда Хитой билан газ олди-сотдисига оид дастлабки келишувни имзолаган эди. Бу келишув асосида келгусида имзоланадиган шартномалар Ўзбекистоннинг йилига 10 миллиард куб метр газ сотишини кўзда тутади. Истиқболда газ экспорти ҳажми янада ошиши мумкинлигини англатадиган келишув имзоланиши ортидан Ўзбекистон ҳукумати аҳолини ёқилғининг муқобил турларига ўтишга чақира бошлади. Айнан сўнгги 4-5 йил ичида мамлакатнинг кўпчилик минтақаларида қиш мавсуми арафасида аҳоли кўмир ва ўтинни ғамлаб қўйиш лозимлигидан огоҳлантирилиши одатий тусга кирди.\nЎзбекистон мамлакат аҳолисига газнинг ҳар минг куб метрини тахминан 70-75 доллардан сотади. Экспортга кетадиган ўзбек газнинг нархи эса 200-300 долларни ташкил қилади, яъни газни ташқарига сотиш камида 3 баробарга фодалироқдир.\nБундан бир неча ой аввал, Ўзбекистон энерегетика соҳаси мулозимларидан бири Россия матбуотига берган интервьсида 2021 йилга келиб, Хитой ўзбек гази экспортининг асосий йўналишига айланишини билдирган эди. Хитойнинг ўзи йилига 100 миллиард куб метр газ қазиб олиши, 2020 йилга келиб эса унинг эҳтиёжи 300 миллиард куб метрга чиқиши инобатга олинса, ўзбек газининг асосий қисми қаерга оқишини фараз қилиш қийин эмас.


Aprel 2019 – nuqtai nazar\nБизнесда низоларни бартараф қилиш асослари такомиллашади\nТараққиёт стратегияси” маркази ташаббуси билан “Халқаро арбитраж: Ўзбекистон тажрибаси ва хорижий амалиёт” мавзусида давра суҳбати бўлиб ўтди. Тадбир Олий Мажлис Қонунчилик палатасининг Коррупцияга қарши курашиш ва суд-ҳуқуқ масалалари қўмитаси, “Минтақавий мулоқот” ХНТ ҳамкорлигида ташкил этилди.\nЭнди Олий таълим муассасаларига ҳужжатлар навбатсиз, онлайн топширилади\nМай ойидан бошлаб олий таълим муассасаларига ҳужжатларни Давлат хизматлари марказлари ёки my.gov.uz портали орқали қабул қилиш тартибини жорий этишрежалаштирилмоқда. Айни пайтда ушбу жараённи тартибга солувчи қоидаларни тайёрлаш иши якунига етказилмоқда.\nБиринчи чоракда ижтимоий фаол аҳолига нисбатан ишсизлик даражаси 9,4 фоизни ташкил этди\n“Жамиятимиздаги ҳар бир аёл бизнинг эътиборимизда” мавзуида матбуот анжумани ўтказилди\nБугунги кунда республикамизда хотин-қизларни ҳар томонлама қўллаб-қувватлаш, уларнинг ижтимоий, ҳуқуқий, тиббий муаммоларини ҳал этиш ва мустаҳкамлаш масаласи давлат сиёсати даражасига кўтарилиб, бу борада қўмита томонидан қатор амалий ишлар олиб борилмоқда.\nЎзбекистон қўшни давлатлар билан суғориш давридаги сув лимити бўйича келишувга эришди\nБола ҳуқуқлари кафолатларини янада кучайтиришга оид қўшимча чора-тадбирлар тўғрисидаги президент қарори қабул қилинди. Бу ҳақда Адлия вазирлигининг телеграмдаги «Ҳуқуқий ахборот» канали орқали хабар берилди.\nЖорий йилнинг 1 июнидан бошлаб, «Шахснинг электрон меҳнат тарихи» тизими жорий этилиши билан меҳнат муносабатларини мажбурий равишда электрон расмийлаштира бошлаш режалаштирилмоқда.\nЎзбекистон Адлия вазирлиги ОМТларга кириш синовларини ўтказиш бўйича янги тартибларни жорий этишни кўзда тутган президент қарори лойиҳаси бўйича хулоса берди.\nБиринчи чоракда қотилликлар сони қарийб 27 фоизга камайди\nЎзбекистонда биринчи чоракда 90 та қотиллик жиноятлари содир этилган бўлиб, ўтган йилга нисбатан (123) 33 тага ёки 26,9 фоизга камайган.\nЖиноят ишлари бўйича Тошкент шаҳар судида Ташқи меҳнат миграцияси масалалари агентлигининг собиқ раҳбарларига нисбатан очиқ суд жараёни бошланди, дея хабар қилди Ўзбекистон Олий суди матбуот хизмати.\n2019 йилнинг I чорагида фуқаролик ишлари бўйича судлар томонидан 44 180 та иш кўриб чиқилди\n2019 йилнинг биринчи чорагида фуқаролик ишлари бўйича судлар томонидан 44 180 та иш кўриб чиқилди. Мазкур кўрсаткич 2018 йилнинг шу даврига нисбатан 22,2 фоизга камайган. Бу ҳақда Ўзбекистон Республикаси Олий суди матбуот хизмати хабар берди.\nЁшлар томонидан содир этилган жиноятлар 39,5 фоизга камайди\nЁшлар, айниқса, ўсмирлар ўртасида турли жиноятларнинг учраб туриши ташвишли ҳолат. Чунки катта йўл бошида адашганларнинг кейинги ҳаёти яхши кечмаслиги сир эмас.\nЎзбекистонда кундуз куни транспорт воситалари чироқларни ёқиб ҳаракатланиши шартлиги белгиланди\nЙўл ҳаракати қоидаларига ўзгартириш киритиш тўғрисидаги Ҳукумат қарори (292-сон, 09.04.2019 й.) қабул қилинди, дея хабар қилди Адлия вазирлиги Telegram-каналида.\nЎзбекистон Олий суди 2019 йилнинг биринчи чорагида жиноят ишлари бўйича судлар томонидан кўриб чиқилган ишлар статистикасини эълон қилди\nОлий суд хабарига кўра, 2019 йилнинг биринчи чорагида жиноят ишлари бўйича судлар томонидан 9 946 нафар шахсга нисбатан 7 750 та иш кўриб чиқилди. Мазкур кўрсаткичлар 2018 йилнинг шу даврига нисбатан шахслар бўйича 31,5 фоизга, ишлар бўйича эса 29,9 фоизга камайган.\nАвтомобиль ишлаб чиқарувчи монополистнинг қонунга зид ҳаракатлари бартараф этилди\nЎзбекистон Республикаси Монополияга қарши курашиш қўмитаси “GM Uzbekistan” АЖ томонидан 2018 йилда ишлаб чиқарилган 6 506 дона Нексия-3 (2-позиция) русумидаги автомобиллар комплектациясида туманга қарши олди ёриткичлар ўрнатилмаганини аниқлади.\nФуқаролик кодексининг янги таҳрири тайёрланади\nПрезидент Шавкат Мирзиёев 1995—1996 йилларда қабул қилинган амалдаги Ўзбекистон Фуқаролик кодексининг янги таҳририни тайёрлашга фармойиш берди.\n17 нафар фуқаро муддатидан олдин озод қилинди\nФарғона вилоятида Ўзбекистон Республикаси Олий суди раиси ўринбосари Х.Ёдгоров ва Олий суд судьялари томонидан аҳолининг Жиноий, Фуқаролик, Маъмурий ва Иқтисодий судларга оид мурожаатлари юзасидан сайёр қабуллар ўтказилди.\nМикрокредит ташкилотлари қачон кўпаяди?\nМамлакатда тадбиркорликни ривожлантиришда молиявий хизматлар муҳим аҳамиятга эга. Банк-молия бозори қанча ривож топса, тадбиркорлик ҳам шу қадар тараққий топади. Бу – оддий аксиома.\nЎзбекистон Республикаси Адлия вазирлиги томонидан Ўзбекистон ногиронлар жамияти билан ҳамкорликда “Биз биргамиз!” ижтимоий лойиҳаси доирасида навбатдаги Республика савдо ярмаркаси ўтказилади.\nЭндиликда Ўзбекистонда хорижда сиртқи, кечки ва масофавий таълим орқали олинган олий таълим дипломлари ҳақиқий ҳисобланади\nВазирлар Маҳкамасининг 2019 йил 29 мартдаги қарорига биноан, «Хорижий давлатларда таълим олганлик тўғрисидаги ҳужжатларни тан олиш ва нострификациялаш (эквивалентлигини қайд этиш) тартиби тўғрисида»ги низомга ўзгариш киритилди.


СИДДХАРТХА – Jahon adabiyoti\nЧароғон қуёшнинг нурлари акс этган дарё бўйида, қадрдон уйи, анжирзору палма дарахтларининг соясида ёш лочин брахманзода Сиддхартха дўсти брахман ўғли Говинда билан бирга улғайди. У дарёда чўмилган вақтда ёки муқаддас покланиш чоғида, ёхуд қурбонлик келтираётган дамда қуёш унинг оппоқ елкаларида олтиндек товланарди. Унинг болалик чоғлари қуюқ анбаҳозорларнинг тим-қора соясидан завқланиш, муқаддас қурбонликлар келтириш, онасининг майин аллаларини, олийжаноб отасининг ўгитларини ва донишманд брахманнинг салобатли нутқини тинглаш билан ўтди. Сиддхартха аллақачон донишмандларнинг суҳбатида бўлишни одат қилган, дўсти Говинда билан бирга нотиқликни, мушоҳада қилиш санъатини ва ўз ички оламининг яширин сирларини эгаллаганди. У каломлар каломи аумни сўзсиз айта олишни, уни сўзсиз нафас билан ичга олишни ҳамда сўзсиз нафас билан ташга чиқаришни ўрганган, руҳи бир нуқтага жамланиб, ўткир зеҳнли қалб нури нигоҳларида порларди. У аллақачон олам билан яхлит ўз фитратидаги яширин, қудратли Атманни англаганди. Ўғлининг билимга чанқоқлигини ва қобилиятини кўрган отасининг қалби қувончга тўлар, у келажакда Сиддхартхада брахманларнинг эътирофига муносиб буюк устоз ва коҳинни кўрарди. Онаси унга муҳаббат ила боқаркан, унинг қадам ташлаши, тик қомати, кўркамлиги, жасурлиги, ўтириб-туришлари, ҳар бир ҳаракати, одамларнинг уни иззат билан қарши олиши қалбига ҳузур бахш этарди. Сиддхартха қадди-қомати расо, худди шаҳзодалардек виқорли нигоҳ ташлаб ўтаркан, ёш брахман қизларнинг кўксида муҳаббат уйғонар, бироқ уни ҳаммадан кўра кўпроқ дўсти брахманзода Говинда севарди. У Сиддхартханинг кўзларини, овозини, юришларини, унинг олийжаноб хатти-ҳаракатини, Сиддхартха нима демасин, нима қилмасин – бари-барини севар, айниқса, унинг ақлини, оташин фикрларини, алангали иродасини ва юксак қисматини қадрларди. Говинда уни келажакда оддий брахман, ялқов коҳин, очкўз савдогар, шуҳратпараст, сафсатабоз, ёвуз ва маккор руҳоний ёки катта бир пода ичра қўй каби содда одам бўлмаслигини яхши билар, зотан Говинданинг ўзи ҳам атрофда бусиз-да тўлиб-тошган брахманларнинг сонини кўпайтиришни истамасди. У суюклиги, дўсти Сиддхартханинг изидан қолишни истамас, агар кун келиб Сиддхартха худолардан бирига айланса, агар кун келиб у олий нурга қовушса, унда Говинда унинг ортидан бир дўст, йўлдош, содиқ қул, қуролбардор ёхуд бир соядек эргашиб боради.\nҲамма Сиддхартхани севар, у ҳамма учун бирдек қувонч келтирар, барчага бирдек ёқимли эди. Фақат у ўзи учун шодлик келтирмасди. Хурмо боғларининг пушти йўлакларида сайр этиб, бутазорларнинг қуюқ соясида ўйга толаркан, одатдаги покланиш учун сувга шўнғиганда ҳам, анбаҳзорларнинг қоронғи ўрмонида қурбонликлар келтирганда ҳам, чиройли хулқи ва гўзал ҳаракатлари ила атрофдагиларни мафтун этган, ҳаммага севинч ва шодлик улашган бу йигит ўз қалбида ҳеч бир шодлик ҳис қилмасди. Дарё сувларининг чайқалиши, олис юлдузларнинг ёғдуси, жазирама қуёшнинг нурлари унда чексиз ўй ва орзуларни пайдо қиларди. Бу орзулар қурбонгоҳлардан ўрлаган тутунларда, ригведа куйларининг хушбўй нафасида, кекса брахманларнинг ўгитларида бўлиб, унинг қалбидаги ҳузур- ҳаловатни ўғирларди. Сиддхартханинг ўз-ўзидан қониқмаслиги уни янги билимларга бошларди. Ота-онаси ва дўсти Говинданинг муҳаббати унга узоқ вақт ҳарорат бера олмаслигини, осудалик, ҳуррамлик, севинч манбаи бўла олмаслигини, кун келиб ҳаммаси муқаррар сўнишини тушуна бошлади. У отаси ва бошқа устозларидан энг зарурий, энг бебаҳо билимларни олиб бўлганини, улар ўз донишмандликларини унинг умид жомига тўккани, аммо бу жом ҳали тўлмаганини ҳис қилди. Ҳали ақл қонмаган, руҳ осойиш топмаган, юрак зарблари эса сокинлашмаган эди. Сув ила покланиш ҳузурбахш эди, бироқ сув гуноҳларни ювмас, ақл чанқоғини қондирмас, кўнгил ғашлигини аритмасди. Худоларга ибодат ва қурбонликлар ажойиб, лекин булар етарли эмасди, зотан қурбонликлар бахт келтирармиди? Худолар-чи? Ҳақиқатдан ҳам, Пражапати борлиқнинг яратувчисими? Ҳамма якка нарсаларнинг яккаси Атман уларда мавжудми? Балки худолар ҳам худди сену мен каби келиб-кетувчи вақтнинг ҳукми остидадир, балки улар ҳам яратилгандир ёхуд шаклдир. Агар шундай бўлса, келтирилган қурбонликлар кимга керак? Бу идрокнинг, ибодатнинг олий кўриниши бўла оладими? Кимга қурбонлик қилмоқ керак, кимга сиғинмоқ керак? Яккаю ягона Атмангами? Атманни қаердан топмоқ зарур? У қаерни макон этган? Унинг мангу юраги қаерда уради? Агар уни ҳар бир жонда мавжуд яширин, йўқ қилиб бўлмас “Мен”дан топмаса, яна қаердан излаш мумкин? Лекин яширин ва барча чегараларнинг сўнги бўлган “Мен” қаерда? Бу донишмандлар уқтирганидек, жисм ҳам, қон ҳам, тафаккур ҳам, онг ҳам эмас. Қаерда у? Қаерда? Яширин “Мен”га, ўзингга, ўз Атманингга кириш йўли борми? Ёхуд бундан ўзга йўл борми? Оҳ, ҳеч ким бу йўлни билмайди. На отам, на устозларим, на донишмандлар, на қурбонлик дуолари бу йўлни кўрсата олади. Улар, брахманлар, барча муқаддас китобларни билади, улар ҳамма нарсага керагидан ортиқ қайғуради, оламнинг яралиши, нутқнинг, озуқаларнинг пайдо бўлишини, сезгиларнинг тартибини, худоларнинг фаолиятини, яна жуда кўп нарсаларни билади. Зарурдан-зарур илмни билмай, бошқа нарсаларни билишнинг қиймати кимга керак?!\nАлбатта, муқаддас китобларда, айниқса, ведаларнинг Упанишада қўшиқларида энг сўнгги, энг яширин хилқат ҳақида куйланар ва бу қўшиқлар ҳаловат бахш этарди. “Бутун олам сенинг руҳингда” деб куйланарди уларда. Яна одам уйқудалигида ўз хилқатининг тўсиқларидан ўтиб, Атманда бўлиши ҳақида ҳам айтиларди. Буларнинг бари ғаройиб бўлиб, донишмандларнинг ҳикматлари минглаб асаларилар йиққан соф асал каби ўзида сеҳрли каломни мужассам этарди. Йўқ, беҳисоб брахманларнинг аждодлари тўплаган, ўз бағрида аллалаб улғайтирган бебаҳо билимларни рад этиб бўлмасди. Бироқ бу ҳадсиз билимга нафақат тушунувчи, балки бошидан кечирувчи, амал қилувчи, ўзининг ҳақиқий меросига айлантирувчи брахманлар, руҳонийлар, донишмандлар ёки чин дилдан тавба қилувчи гуноҳкорлар қани? Қани бу илмга ўзни бахш этувчи, уйғоқликда ҳам Атманда қолувчи, бу ҳолни тушда ҳам, ўнгда ҳам, ҳаётда, сўзда, амалда зуҳур этувчи?!\nСиддхартха жуда кўп авлиё брахманларни биларди. Отаси ҳам брахманлар орасида энг муносиб олим одам. Унинг сўзи, амали олийжаноб, камтар ва эзгу. Отасининг ҳаёти мусаффо, сўзларида донолик барқ урар, нигоҳларида эса юксак ақл яшириниб турар, бироқ у шу илми билан олий манзилга, руҳий ҳаловатга эришдими?! Зотан у нечун муқаддас чашмаларга, қурбонгоҳларга, ҳар куни такрорланувчи брахманларнинг дуоларига қайта-қайта талпинади?! Нечун у баркамол бўлса-да, ҳар куни муқаддас сув ила гуноҳларини ювади, ҳар куни такрор-такрор покланиш тўғрисида ўйлайди. Наҳот унда Атман йўқ, наҳот унинг қалбида азалий манба бўлмаса?! Айнан уни топмоқ зарур! “Мен”нинг азалий манбасини топмоқ керак, унга эришмоқ керак, зеро, қолган бошқа нарсалар беҳуда, янглиш ва нотўғри йўлдир.\nСиддхартха ўйларининг, изтиробларининг, қонмас ташналигининг сабаби шундай эди. У тез-тез Упанишадаларнинг Чхандогиясидаги “Брахманнинг ҳақиқий исми Сатямдир. Буни чиндан билгувчи ҳар куни само оламида жилваланади” деган сўзларни такрорлар ва ҳар гал бу оламга яқин тургандек бўлар, бироқ унга эришиш, ташналигини қондириш насиб этмаганди. У билган ва эътироф этган донишмандлар, авлиёлар орасида ҳам бу самовий оламга етишган, унда мангу чанқоғини қондирган киши йўқ эди.\n– Говинда, – деди Сиддхартха бир кун дўстига мурожаат қилиб, – Говинда, қадрдоним, кел, банян дарахти ёнига бориб, ўз руҳимизга сайр этишни машқ қиламиз!\nУлар банян дарахтининг ёнига боришди. Бир-бирларидан йигирма қадам нарида тўхтаб ерга ўтиришди. Говинда эндигина ерга ўтириб, илоҳий сўз аумни айтиб улгурмаган ҳам эдики, Сиддхартха шивирлаб деди: “Аум – бу камон, руҳ – пайкон, брахман – бу пайконнинг нишони, қандай бўлмасин, уни ярадор этмоқ керак!”\nМуқорабанинг одатдаги вақти якунлангач, Говинда ўрнидан турди. Қош қорайганди. Ҳали кечки покланиш ибодатини бажариш керак. Говинда Сиддхартхани чақирди, бироқ жавоб бўлмади. Сиддхартха чуқур ўйга ботганча ҳаракатсиз ўтирар, унинг олис нуқтага тикилган кўзлари, ҳатто лабининг четида кўринган тилининг учи ҳам қимир этмас, у гўё нафас олмаётгандек эди. У аумни мушоҳада этаркан, ўз қалбини пайкон мисоли брахманга йўллаб, узлатда шу кўйи ҳаракатсиз ўтирарди.\nКунларнинг бирида шаҳардан ёш ҳам, қари ҳам бўлмаган, озғин, буришиқ ва сўниқ юзли, қонталаш елкалари ва яланғоч бадани жазирама офтобнинг тиғида куйган, учта эркак жаҳонгашта зоҳид саманлар ўтди. Уларнинг учови ҳам ёлғизлик қуршовида, одамларга ҳузур бахш этувчи дунёга душман ва бегона, қоқсуяк шоқолларга ўхшарди. Улардан ҳатто узоқ шафқатсиз узлатни ҳам барбод этувчи, гўё босқон олови каби оташин сўзсиз эҳтирос ёғиларди. Кеч кириб, мушоҳада онлари битгач, Сиддхартха Говиндага деди:\n– Дўстим, эртага тонг ёришгач, Сиддхартха саманлар сари йўл олади. У улардан бирига айланади!\nБу сўзни эшитган Говинданинг рангидан қон қочди. Чунки дўстининг юзидаги қотиб қолган ифодада камондан узилган ўқ каби ортга йўл йўқ эди. Говинда шу ондаёқ бу ибтидо Сиддхартханинг йўли эканлигини англади.\n– Мана, унинг тақдир куртаклари. Демак, меники ҳам шу эрур.\nУнинг юзи бананнинг қуруқ пўстлоғи каби оқариб кетди.\n– О, Сиддхартха, отанг бу қарорга кўнадими? – деди у.\nСиддхартха унга чўчиб уйғонгандек қаради. У чақмоқ тезлигида Говинданинг кўнглидаги қўрқув ва мутеликни ўқиди.\n– О, Говинда, – деди у астагина, – сўзларни беҳуда исроф этмайлик. Эртага қуёшнинг илк нурлари билан мен саманлик ҳаётини бошлайман. Бу ҳақда бошқа бирор сўз дема!\nСиддхартха похол бўйрада ўтирган отасининг ҳузурига астагина кирди ва унинг ортига келиб тўхтади. Орадан бирмунча вақт ўтгач, отаси унинг ўткир нигоҳларини пайқади.\n– Бу сенмисан, Сиддхартха? Гапир, нима учун келдинг?\n– Ижозат берсангиз, шуни айтмоқчиманки, ота, – жавоб берди Сиддхартха. – Эртага тонг отгач, сизнинг уйингизни тарк этиб, зоҳидлар томон йўл оламан. Мен, албатта, саман бўлмоғим шарт. Ўтинаман, истагимни рад этманг!\nБрахман жавоб бермади. У шу қадар узоқ сукут сақладики, оқибат кулба туйнугидан самода юлдузлар кўринди. То сукут бузилгунга қадар, юлдузлар янада ёрқинроқ нур сочди. Кўксига қўлини қовуштирганча, қимир этмай ўғил жим турар, ота ҳам похол бўйрада сукут сақлар, юлдузлар эса осмон узра сайр этарди. Ниҳоят, ота деди:\n– Брахманга қаҳр ярашмайди. Бироқ кўксим ҳасратга тўла, бошқа бу каби сўзни сенинг тилингдан эшитишни истамайман!\nБрахман аста ўрнидан турди. Сиддхартха қўлларини кўксига қовуштириб жим турарди.\n– Нимани кутяпсан?– сўради ота.\n– Ўзингиз биласиз! – жавоб берди Сиддхартха.\nХафа бўлган ота кулбадан чиқди ва ўрнига бориб ётди. Орадан бир соат ўтди ҳамки, отанинг кўзига уйқу келмади. У ўрнидан туриб, хона ичра у ёқдан-буёққа юрди ва ташқарига чиқди. У кулба туйнугидан кўксига қўлларини қовуштириб, ўша жойда қимир этмай турган ўғлини кўрди. Унинг очранг кўйлаги тун қоронғисида оқариб кўринарди. Хавотирланган ота ўз ўрнига қайтди.\nОрадан бир соат ўтди. Ҳали-ҳамон уйқуси келмаган брахман ўрнидан туриб, безовталик ила ташқарига чиқди. Ой самода тик кўтарилганди. У туйнукка қараб, Сиддхартхани ўша жойда ва ўша ҳолда кўрди. Унинг яланғоч оёқларига ой нури тушиб турарди. Безовталанган ота ўз ўрнига қайтди. Орадан бир-икки соат ўтиб, яна ташқарига чиқди. Туйнукдан қаради. Сиддхартха тундаги юлдузлар ёғдуси ва ой нурида турарди. У тун бўйи такрор-такрор хонадан чиқар, жимгина кулба туйнугига боқар ва унинг юраги ғазабга, хавотирга, қўрқувга, оғриққа тўларди.\nУ сўнгги бор кун чиқмай туриб, тонг отар чоғда яна келди. У хонага кирди ва бир кунда улғайиб, бегонага айланган йигитни кўрди.\n– Сиддхартха, – деди у, – нимани кутяпсан?\n– Буни яхши биласиз.\n– Сен яна тонг отиб, кун ботгунча шу ҳолда турмоқчимисан?\n– Мен шу ҳолда туриб кутаман.\n– Ахир толиқасан, Сиддхартха!\n– Ҳа, толиқаман.\n– Ухлашинг керак!\n– Йўқ, мен ухламайман.\n– Унақада ўлиб қоласан-ку!\n– Ҳа, мен ўламан.\n– Сен отангга итоат қилишдан кўра ўлимни афзал биласанми?\n– Сиддхартха ҳамиша отасига итоат этган!\n– Демак, қарорингдан қайтасанми?\n– Сиддхартха отаси нима айтса, шуни бажаради!\nХонага қуёшнинг илк нурлари тушди. Брахман Сиддхартханинг тиззалари қалтираётганлигини сезди. Бироқ унинг юзида чарчоқдан асар ҳам йўқ эди. Унинг нигоҳи олис, жуда олисларга қадалганди. Шунда отаси Сиддхартха уни аллақачонлар тарк этганини, ҳозир у ўғли билан бирга эмаслигини англади. Ота Сиддхартханинг елкасидан оҳиста ушлади ва:\n– Сен ўрмонга борасан ҳамда саман бўласан. Агар ўрмонда олий бахтга эришсанг, келиб менга таълим бергин. Агар мақсадингга эриша олмасанг, унда уйга қайт: бирга худоларга қурбонлик қиламиз. Борақол, онангни ўпиб қўй ва унга қаерга кетаётганингни айт. Мен эса дарёга бориб тонгги покланишни бажо келтираман! – деди.\nУ ўғлининг елкасидан қўлини астагина олди ва эшик томонга юрди. Сиддхартха қадам ташларкан, қалқиб кетди. У оёқларидаги оғриқни енгиш учун эгилди ва ўрнидан туриб, отаси буюрганидек онаси қошига йўл олди.\nУ тонгнинг заиф нурлари остида ниҳоятда толиққан ва қалтираётган оёқларини судраб, шаҳарни тарк этаркан, сўнгги кулба ёнида ёлғиз йўловчига ҳамроҳ бўлди.\n– Келдингми? – деди Сиддхартха жилмайиб.\n– Келдим!– деди Говинда.


O‘zLiDeP ишчи гуруҳи ташаббуси билан шўрчилик Ориф Мирзаевга 17 миллион сўм имтиёзли кредит олиб берилди | O'zLiDeP\nO‘zLiDeP ишчи гуруҳи ташаббуси билан шўрчилик Ориф Мирзаевга 17 миллион сўм имтиёзли кредит олиб берилди\nO‘zLiDeP Сиёсий Кенгаш Ижроия қумитаси ва Сурхондарё вилоят Кенгаши ҳодимлари ҳудудларда бўлиб аҳоли билан юзма-юз амалий мулоқотлар олиб бормоқда.\nУчрашувлар давомида аҳоли вакиллари томонидан билдирилган мурожаатларга ечим топилмоқда. Жумладан, Шўрчи туман А.Навоий маҳалласида яшовчи фуқаро Мирзаев Ориф ўз шаҳсий томорқасида қўшимча даромад учун иссиқҳона қуриш мақсадида имтиёзли кредит учун АТ Халқ банки Шўрчи туман филиалига ҳужжат топширган. Лекин орадан 3 ой муддат ўтсада банк томонидан аниқ жавоб берилмаган. Муаммо ишчи гуруҳ томонидан ўрганилиб, банк маъмурияти билан олиб борилган мулоқот натижасида ўз ечимини топди.\n-Банкдан кредит беришни пайсалга солиб келаётганлиги сабабли ўз томорқамга иссиқхона ташкил этишни бошлай олмаётган эдим, - дейди Ориф Мирзаев. Мана бугун O‘zLiDeP ишчи гуруҳининг саъйи ҳаракати туфайли 17 миллион сўмлик имтиёзли кредит олиш имкониятига эга бўлдим. O‘zLiDeP ходимларига ўз миннатдорчилигимни билдираман.\nМулоқотлар давомида, А.Диёров кўчасида сув қувурининг носозлиги сабабли аҳоли вакиллари тоза ичимлик сувини 1 киломерлик масофадан ташиб келаётганлиги юзасидан амалий ёрдам сўраб мурожаат қилди.\nO‘zLiDeP ишчи гуруҳи ва маҳаллий Кенгаш депутатларининг туман “Сувоқава” ДУК раҳбариятига йўлланган депутатлик сўрови натижасида сув қувурини таъмирлаш ишлари бошланди.\nИшчи гуруҳ томонидан шунингдек, Ғ.Ғулом кўчасида “Обод қишлоқ” дастури доирасида бир қатор ижобий ишлар амалга оширилганлиги, амммо бази бир кўнгилни хира қиладиган холатлар ҳам учраб турганлиги ўрганишлар жараёнида маълум бўлди. Ҳусусан, Ғ.Ғулом кўчасида тозалик ишлари талаб даражасида ташкил этилмаганлиги сабабли уйлар атърофида йиғилиб қолган маиший чиқиндилар олиб кетилмаган. Ушбу муаммо бўйича ишчи гуруҳ вакиллари туман Ободонлаштириш бошқармаси билан боғланди ва ушбу муаммо ҳам ижобий ҳал этилди.\nO‘zLiDeP томонидан аҳоли билан олиб борилаётган бу каби юзма-юз мулоқотлар давом этмоқда.\nКенгаши бўлим мўдири